text:
Forboðið at snara til høgru.
Forboðsskeltið verða sett beint við tað staðið, har ella haðan forboðið hevur gildi. Skelti, sum verða sett nakað frá staðnum, hava undirskelti, sum skila til fráleikan.
Forboðið at snara til vinstru.
Forboðsskeltið verða sett beint við tað staðið, har ella haðan forboðið hevur gildi. Skelti, sum verða sett nakað frá staðnum, hava undirskelti, sum skila til fráleikan.
Forboðið at venda.
Forboðið hevur bert gildi á tí vegamótinum ella í teirri innkoyringini, sum skeltið stendur við, uttan so at annað er ásett á undirskelti.
Eingin innkoyring.
Skeltið setir eisini forboð fyri at leiða súklu og prutl á akbreytini, uttan so at annað er fyrisett á undirskelti.
Forboðið motorakfari, traktori og motoramboði.
Við undirskelti kann eisini verða sett forboð fyri koyring á prutli.
Forboðið motorsúklu.
Við undirskelti kann eisini verða sett forboð fyri koyring á prutli.
Forboðið last- og vørumotorakfari.
Við undirskelti kann forboðið verða avmarkað til bert at hava gildi fyri akfør og akfararøð, sum tilsamans hava totalvekt meiri enn víst á undirskeltinum. Við teksti á undirskeltinum kann forboðið verða víðka til at hava gildi fyri alla arbeiðiskoyring.
Forboðið bussi.
Við undirskelti kann forboðið verða avmarkað til bert at hava gildi fyri akfør og akfararøð, sum tilsamans hava totalvekt meiri enn víst á undirskeltinum. Við teksti á undirskeltinum kann forboðið verða víðka til at hava gildi fyri alla arbeiðiskoyring.
Forboðið koyring við vandamiklum farmi.
Forboðið traktori og motoramboði.
Forboðið hestavogni og tílíkum.
Forboðið súklu og prutli.
Við undirskelti kann eisini verða sett forboð fyri at leiða súklu og prutl.
Forboðið prutli.
Við undirskelti kann eisini verða sett forboð fyri at leiða prutl.
Forboðið reiðfólki.
Forboðið at ríða og at leiða hest.
Forboðið gongufólki.
Forboðið akfari við veruligari totalvekt meiri enn víst.
Í vognraði hevur avmarkingin gildi fyri hvønn vognin sær.
Forboðið vognaraði við tilsamans veruligari totalvekt meiri enn víst.
Forboðið akfari við veruligum átrýsti meiri enn víst.
Forboðið akfari við veruligum bogietrýsti meiri enn víst.
Forboðið akfari breiðari enn víst.
Skeltið setir forboð fyri koyring við akfari, sum við lassi er breiðari enn víst..
Forboðið akfari hægri enn víst.
Skeltið setir forboð fyri koyring við akfari, sum við lassi er hægri enn víst.
Forboðið akfari ella vognaraði longri enn víst.
Skeltið setir forboð fyri koyring við akfari og vognaraði, sum við lassi er longri enn víst.
Forboðið at fara framum annað akfar.
Tað er tó loyvt at fara framum súklu ella prutli við tveimum hjólum.
Forboðið lastvogni at fara framum annað akfar.
Skeltið setir forboð fyri, at lastvognur ella vognarað við total vekt tilsamans meiri enn 3,5 t. fer framum annað akfar, tó ikki súklu ella prutl við tveimum hjólum.
Forboðið fyri at fara framum heldur uppat.
Forboðið fyri at fara framum við lastvogni helldur uppat.
Staðbundið ferðarmark.
Skeltið setir forboð fyri at koyra við meiri ferð enn tilskilað tal av km um tíman.
Ferðarmark heldur uppat.
Skeltið kann hava undirskelti við sama tekni sum E 55 til tess at gera vart við, at tað stendur á fjøbygdum øki.
Forboð halda uppat.
Skeltið tekur av øll forboðsskelti á vegnum frammanundan, tó ikki steðg- og parkeringarforboð.
Forboðið at steðga.
Skeltið setir forboð fyri steðgi á akbreytini, uttan so at ferðslan ger tað neyðugt. Við undirskelti kann verða nærri greitt frá forboðum. T.d. kann verða tilskila, at forboðið bert hevur gildi ávísar dagar í vikuni ella ávísar klokkutíðir, og at tað aðrar tíðir kann vera forboð fyri parkering ella ásett tíðaravmakað parkering.
Forboðið at parkera.
Skeltið setir forboð fyri parkera á akbreytini.
Steðgið.
Orsøkin til steðgin er tilskilað við teksti ella tekni undir tvørstrikuni.
Forboðið øllum akfrøum.
Skeltið setir forboð fyri allari koyring báðar vegir millum skeltið og næsta vegamót. Við undirskelti, kann forboðið verða avmarkað til bert at hava gildi fyri gjøgnumkoyring ella í ávísum tíðarbilum.


c: text/html

text:
Arnbjørn Danielsen var føddur og uppvaksin í Havn. Hann var eitt skiftið til skips, men fór so til Danmarkar at lesa. Í 1979 tók hann skúlaembætisprógv við donskum sum høvuðsgrein og filmslist sum hjágrein. Tá ið hann brádliga doyði í 1980, var hann í starvi í studentaskúlanum í Hoydølum.
Arnbjørn var virkin í politiska lívinum. Hann var m.a. undangongumaður at stovna Unga Tjóðveldi í 1964, og hann var eisini virkin á politiska vinstravonginum sum útiseti í mong ár í Keypmannahavn.
Arnbjørn Danielsen skrivaði yrkingar, stuttsøgur og hugleiðingar. Hann lýsti m.a. náttúruna, barnið, kærleikan, tað at vera útlagin, mannalyndi og politikk.
Hann var føddur í Havn í 1947. Tá ið hann var liðugur við barnaskúlan í Tórshavnar kommunuskúla, fór hann í Hoydalar at ganga í realskúla og tók prógv har. Hjá honum var hetta ein sera virkin tíð; í fríløtum arbeiddi hann á »14. September», og í hetta blað komu fyrstu skaldsligu royndir hansara. Í 1964 var hann ein av oddamonnunum í stovnsetanini av »Unga Tjóðveldi«.
Eitt stutt skifti var hann til skips, fór so niður til Keypmannahavnar og leyk prógv á studeritaskeiði har. Hann tók so upp lestur við lærda háskúlan og tók í 1979 skúlaembætisprógv við donskum sum høvuðsgrein og filmsvísund sum hjágrein - høvuðsuppgáva hansara viðgjørdi tó føroyskt evni, skaldskapin hjá Martin Joensen, sum Arnbjørn altíð hevði havt tokka til.
Útisetaárini var hann eisini virkin politiskt á vinstraveinginum, hann var limur í Oyggjaframa, ið seinni fekk navnabroyting til F.S., føroyskir sosialistar, og hann skrivaði dúgliga í útisetabløðini Fjølnir, Framan og Skeggjan.
Próvtøkuárið varð hann settur í starv við Studentaskúlan í Hoydølum, men honum untist bert at virka har hetta eina skúlaárið, til deyðin so brádliga hevði boð eftirhonumí 1980.
Í »Oyggjaskeggja« nr. 5, 1969, viðger Arnbjørn hugtakið »*modernismu« innan yrkingalist og tekur upp aftur eftir øðrum hesa allýsing:
»Modernisma er rørsla, sum í skaldskapi »spreingir« málið, brýtur út úr okkara dagliga málburði og roynir at siga frá á nýggjum grundarlagi. Ein stremban eftir at treingja inn og niður í tað menniskjansliga, fyrst og fremst til tey støð í sálardýpinum, sum ikki av álvara eru viðgjørd av eldri skøldum og høvundum«.
Hesa nýskapanarleið tráddi Arnbjørn, tá ið hann í 1966 gav út fyrsta savn sítt »Várvindar«. Hann yrkir rímleyst og stevleyst, so tú mangan heldur teg hava givið teg í holt við óbundnan heldur enn bundnan skaldskap, og ríka orðgleði hansara - ikki ókend í fyrstu royndunum hjá ungum skøldum - ger yrkingarnar tungar og torgreiddar hjá honum, ið vil ogna sær tær.
Várvindar« kom í 1966.
Øðrvísi er við savninum »Meðan eg tyggi norðlýsið«, 1968. Hin forðandi orðanøgdin er her telgd av bulinum, og eftir standa heilskapaðar yrkingar um náttúru, mannalyndið, útlegdina, ást og politikk.
»Ljósið støðgar
framman fyri mær
við síðuna av ljóðunum
stillisliga møtast
byggja eini hús
og eg eri ein
av húsins tænarum
betongveggir av ljósi
plankar av ljóðum
soleiðis búgvi eg av og á
meðan eg tyggi eitt sindur
av norðlýsi.
Inn ímillum hesi bæði søvnini kom í 1967 *prosasavnið »Lívsævintýrið«, ið rúmar átta *stuttsøgur og fýra hugleiðingar. Høvuðsevnini, ið viðgjørd verða, eru barna- og unglingaárini, náttúran og kærleikin. Arnbjørn vísir á, at okkurt bilar eisini í okkara samfelag, har tey, ið prædika góðsku, mangan eru tey meinfýsnastu; men hóast hann er hugtungur í støðum, so ivast hann ikki í, at lívið er sterkari enn deyðin, og hann endar hugmyndina, ið gav savninum navn, soleiðis:
»Seinni hugsaði eg um hesa hending, at lívið fór at syngja fyri mær, og at hjarta mítt fór at syngja fyri lívinum«.
Í 1971 kom frá hansara hond »Roynd I«, yrkingar, søgur og hugmyndir, og nú deyðin so brádliga hevði boð eftir honum, arbeiddi hann við eini skaldsøguroynd.
Eins og fimtiárini vóru tað, eru sekstiárini eisini merkt av hugsjónarliga tvídráttinum millum stórveldini.
Berlinmúrurin setir mark millum bæði Týsklondini, og Kubakreppan hóttir heimsfriðin. Niðurbundin lond í Afriku rembast við og tveita av sær hjálandaokið, blámenn í Suður-Afriku og USA krevja síni sjálvsøgdu rættindi og mannsømandi kor, men verða nívdir undir byrsumúla. Seinni setir USA sær fyri at bumba sosialistiska Norður-Vietnam aftur í steinøldina, men verður fyri svíðandi ósigri, og Sovjet ger innrás í Tjekkoslovakíið, at bjarga sosialismuni í landinum, meta teir sjálvir, at kúga fólkaræðið, meta vestanlond.
Ungfólk taka tíðina so ymisliga, summi eru medvitin og gera uppreistur, onnur dyrka vakurleikan sum blómubørn, og uppaftur onnur flýggja undan veruleikanum inn í rúsnýtslu og mistreysti.
Heima hjá okkum verður hetta tíggju ára skeiðið í stóran mun merkt av, at NATO-herstøð seinast í fimtiárunum ímóti fólksins vitan og vilja verður lumpað inn á okkum. Teir fýra sjálvstýrisflokkarnir, so ymiskir hugsjónarliga, finna saman í landsstýrissamgongu 1963-66, og fiskimarkið verður flutt út á tólv fjórðingar, heimaútróðrinum til miklan frama. Síggja vit burtur frá drúgvu skaldsøgu Jens Paula Heinesens »Tú upphavsins heimur« 1962-66, mugu vit siga, at sekstiárini, hvat ið skaldskapi í óbundnum máli viðvíkur, eru sera fátækslig; skaldsøgur koma fáar, og stuttsøgurnar eru ótættar. Á sjónleikaøkinum hendir tað gleðiliga, at útbúgvin føroyskur sjónleikari kemur heim at virka og kunnar føroyska áskoðaran við framtakshugaðar sjónleikahøvundar sum Brecht og Ionesco - men enn sum áður er langt millum føroysku upprunaleikirnar.
Hugsa vit um nýskapan í hesum tíðarskeiði, verða vit at snúgva okkum at bundna skaldskapinum. Rætt er tað, at nógv verður yrkt, ið er meinlíkt gomlum yrkingasniði, men tvær nýskapanarleiðir verða gingnar.
Á heysti 1962 verður í Keypmannahavn lív endurkveikt í ungmannafelagið Oyggjaframa, ið sum stavnhald hevur sjálvstýri og sosialismu. Felagið gevur í oktober hetta árið út 1. nr. av mánaðarblaðnum »Framin«, sum er komin toluliga regluliga síðani. Blaðstjóri er Tórður Debes Joensen, seinni Jóansson, og í blaðnevndini eru umframt Hans Jákup Debes og Tummas Napoleon Djurhuus.
Úr hesum studentaumhvørvi brýtur fyrsta nýskapanaraldan, samfelagsliga og politiskt medvitin yrkingalist, ið minnir teg á, at eingin hevur nóg mikið við sínum egna, heldur er hvør einstakur partur av stórari heild og má taka støðu til spurningar, ið uppi eru, eisini fjart frá Føroyum.
»Nú leika vindar um Afriku,
á fløtum og fúkandi sandi.
Úr dungum av brendum gróti
skal reisast hitt nýggja landið«.
(Líggjas í Bø: »Suður Afrika«)
Fremstu umboðsmenn fyri hesa leiðina eru teir tríggir Líggjas í Bø, ið gav fyrsta og einasta savn sítt »Til lívið« út í 1964, Arnbjørn Danielsen, ið gevur fyrsta savn sítt »Várvindar« út í 1966, og Rói Patursson, ið stígur fram í ónavngivnum yrkingasavni í 1969.
Úr: Árni Dahl: Bókmentasøga I-III. Fannir. 1980-83.

robotstxt: allowed

filter: keep


text:
10. flokkarnir í Runavíkar og Tofta skúla venja sjónleikin Bugsy Malone, sum tey fara at framføra í Løkshøll í døgunum 29. januar til 5. februar.
Leikurin er frá filminum við sama navni, har børn spældu allar leiklutirnar. (Sjálvt um tað var ein ordiligur gangstarafilmur)
Søgan fer fram í 1920'unum, har tveir bandar stríðast móti hvørjum øðrum. Mitt í rokanum er Bugsy Malone - ein maður við stíli og miklum kvinnutokka.
Leikurin er væl egnaður bæði til børn og vaksin.
Allir næmingar skúlans sleppa at síggja leikin, eins og innbjóðing er farin út til aðrar skúlar.
Um kvøldarnar verða almennar sýningar, har øll hava møguleika at siggja leikin.
Hesar almennu sýningarnar vera:
29. januar kl 19.00 (Premiera)
1. februar kl 19.00
2. februar kl 19.00
3. februar kl 19.00
4. februar kl 19.00
5. februar kl 19.00
Keyp atgongumerki á heimasíðuni hjá Løkshøll.
Myndir frá fyrireikingunum eru á facebook-síðuni hjá leikinum.


text:
- Tíðindi, mentan og ítróttur
Pápin: Annika hevur verið undir øgiligum trýsti
Tak niður
Tað kom óvart á pápa Anniku Olsen, tá hann sunnukvøldið hoyrdi um avgerð hennara at fara burtur úr aftur Framsókn og siga formanssessin í fíggjarnevndini frá sær.
Jákup Olsen, sum sjálvur hevur drúgva fortíð í politikki, heldur, at dóttirin hevur verið undir øgiliga stórum, persónligum trýsti.
- Trýstið gjørdist serliga hart, tí hon avgjørdi at fara inn í Framsókn, sum sprettir úr júst Fólkaflokkinum, metir Jákup Olsen.
Sí eisini


text:
Betri dekningur í telesamskiftinum
21. mai 2015
Johan Dahl, landsstýrismaður, hevur svarað fyrispurning frá Eivin H. Jacobsen, løgtingsmanni, í løgtingsmáli nr. 95/2014, viðvíkjandi Føroya Tele
Í svarinum stendur m.a. at ásannast má, at nøkur støð eru á landsvegunum, har dekningurin enn ikki er nøktandi. Føroya Tele arbeiðir í løtuni við eini umfatandi útbygging av fartelefonnetinum, sum kemur at tryggja góðsku og dekning á hædd við tey bestu í heiminum. Væntast kann tí, at trupulleikin við vantandi dekningi summastaðni, verður loystur komandi árið.
Føroya Tele hevur dekningskort yvir allar Føroyar. Arbeitt verður við at gera kortið lættari at skilja fyri brúkaran. Ætlanin er at leggja dekningskortið út á heimasíðuna í næstum.
Føroya Tele hevði eitt stórt avlop í 2013, har landskassin fekk 30 mió.kr. í vinningsbýti, og árið 2014 var nærum líka gott. Átti hetta ikki, at komið brúkarunum til góðar við betri hoyrilíkindum? Føroya Tele hevur við lóg skyldu at tryggja eitt gott og nútíðarhóskandi fjarskiftisnet kring alt landið, umframt við umheimin umvegis m.a. sjókaðal.
Eitt av aðalmálunum hjá Føroya Tele er at skapa eitt fartelefonnet við eini góðsku og dekningi, sum kann metast millum tey bestu í heiminum. Netið verður í nærmastu framtíð útbygt til 4G-fjarskiftisnet, sum verður ein munandi bati, í mun til verandi tænastu og kemur internetferðin somuleiðs at hækka, soleiðis at brúkarin eisini innan breiðband fer at fáa eina betri tænastu enn í dag.
Góðu úrslitini hjá Føroya Tele koma føroyska brúkaranum til góðar á tann hátt, at Føroya Tele hevur møguleika og kapital til áhaldandi at útbyggja og nútímansgera netið, eisini við góðum hoyrilíkindum, ið sum nevnt væntandi verða upp aftur betri í næstum. Góðu úrslitini hava við sær, at Føroya Tele sjálvt kann fíggja stóran part av íløgunum og hevur hetta harafturat m.a. við sær ein lægri rentukostnað.
Góðu fortreytirnar hjá Føroya Tele eiga at hava við sær, at føroyski brúkarin kann fáa eina so høga góðsku á fjarskiftisnetinum sum møguligt, so bíliga sum til ber. Hetta eigur til eina og hvørja tíð at vera málið.
Eivin H. Jacobsen, løgtingsmaður, fegnast um svarið frá landsstýrismanninum og vónar, at hesar íløgur og menning, sum landsstýrismaðurin vísir á, hava við sær, at dekningur og hoyrilíkindi gerast betri, til gagns fyri kundarnir.
Les svarið frá landsstýrismanninum her ....
Sambandsflokkurin
RN
Aftur


text:
»Úr Maskinrúminum« er úrslitið av samstarvi millum tveir útisetar, vestmenningin Kaj Klein og havnarmannin Tórodd Poulsen. Saman við einum flokki av donskum topptónleikarum hava teir skapt eitt ótrúliga flott verk, eitt maskinmeistaraverk. Eina trífalda fløgu, tretivu skerðingar ella tilsamans 125 minuttir og 45 sekund av tónleiki upplestri og ljóðmyndum. Hetta er einki minni enn eitt stórverk. »Úr Maskinrúminun« hevur satt at siga ikki serliga nógvar veikar løtur.
Á fløguni er fimm sløg av skerðingum. Har eru teir 14 sangirnir hjá Kaj við orðum hjá sær sjálvum ella Tóroddi, tvey lániløg, tvey instrumental løg, fýra skerðingar við upplestri av Tóroddi við tónleiki undir og átta skerðingar við upplestri av Tóroddi við ljóðmyndum undir.
Les ummælið, ið eg skrivaði í juni 2007 av fløguni “Úr Maskinrúminum” Kaj Klein
Úr lippukassanum
Eg lati lokið upp á lippukassanum og stingi hondina niður og taki fram brot úr onkrari grein úr savninum


text:
- Tíðindi, mentan og ítróttur
Savnsgull: Rannvá og Rúna
Tak niður
- føroysk sending frá 2002
Í 1990 fingu Herfríð og Eli Falkvard í Sørvági tríburðar. Stutt eftir varð staðfest, at allar tríggjar genturnar vóru mongolar. Tá tær vóru ein mánað gamlar, doyði tann eina gentan. Í dag eru tær báðar Rannvá og Rúna 12 ára gamlar, og ganga í fjórða flokki í Sørvágs Skúla. Tær eru glaðar og lívligar og eru ein fastur partur av bygdarmyndini. Hóast genturnar klára seg væl, stúra foreldrini eisini um framtíðina og hvat skal vera av gentunum. Sendingin "Rannvá og Rúna" er ein lívsjáttandi sending, sum vísir okkum gerandisdagin hjá tvíburunum og familju teirra. Lagt til rættis: Barbara Samuelsen.


text:
Vísindavøka á ferð við gott 50 fyrilestrum
Nú er skráin fyri Vísindavøku á ferð klár. Til samans vera fleiri enn 50 fyrilestrar kring alt landið i døgunum 13. -28. september.
5 fyrilestrar vera í Norðoyggjum, 14 í Eysturoynni, 9 í Norðurstreymoy, 19 í Tórshavn, 4 í Vágoy og 3 í Suðuroy.,
Flestu av fyrilestrunum eru almennir, men summir eru skipaðir á arbeiðsplássum ella skúlum fyri fólkunum har. Spyr teg fyri, um tað er møguligt at sleppa at lurta, um tað er onkur av hesum fyrilestrunum, sum hevur tín serliga áhuga.
Fyrsti fyrilesturin verður á bókasavninum í Sørvági 13. september, har Bjarni á Steig, yvirlækni, fer at leggja fram um cannabis sum heiluvág.
Sí alla skránna fyri Vísindavøku á ferð
Dagført 20. september. Fyrivarni verður tikið fyri villum og broytingum


text:
Gud er góður!
09.09.2017 - 10:15 - Kelda: betania.fo
Hvør skal skilja okkum frá kærleika Krists! Trongd? Ella angist? Ella atsókn? Ella hungur? Ella nakni? Ella váði? Ella svørð? Tí at eg eri fullvísur í tí, at hvørki deyði ella lív, hvørki einglar ella harradømi, hvørki tað, sum nú er, ella tað, sum koma skal, ella kreftur, hvørki hædd ella dýpd ella nakar annar skapningur skal kunna skilja okkum frá kærleika Guðs í Kristi Jesusi, harra okkara. Róm. 8, 35 og 38-39.
Guð elskar menniskju. Guð elskar menniskju óansæð hvat. Tað er einki sum kann køva hendan kærleikan. Líkamikið hvørji vit eru, líkamikið hvørji støðu vit eru í, so elskar Guð okkum. Tey flestu okkara kenna til at elska, og hava helst roynt bæði at elska onnur menniskju og at verða elskað av øðrum.
Tá ið vit elska eitt annað menniskja, so er einki meir natúrligt enn, at vit ynskja at vera saman við tí. Somuleiðis, tá ið vit elska eitt annað menniskja, vilja vit gjarna, at tað skal ynskja at vera saman við okkum. Tá ið vit siga, at Guð elskar menniskju, so er tað fyri so vítt ikki so nógv øðrvísi. Guð ynskir at vera saman við menniskjum, og hann ynskir so sanniliga eisini, at menniskju vilja vera saman við honum, søkja hann.
Paulus skrivar hesi orðini í brævi sínum til kirkjuliðið í Rom. Ein stóran part av brævinum brúkar hann til at greiða frá um lutfallið millum lóg og náði. Hann undirstrikar, at sambandið millum Guð og menniskju eina og aleina er av náði. Í byrjanini av fimta kapitli skrivar hann, at vit eru rættvísgjørd av trúgv. Tað vil siga, at tað er ikki nakað ávíst sum vit skulu gera fyri at toknast Guði, fyriuttan tað at trúgva á hann.
Hvat vil tað so siga, at vit trúgva á Guð? Er tað tað, at vit hugsa um ein, sum hevur skapt alt? Ella er tað, at vit trúgva at tað finst ein kraft uttanfyri hendan heimin? Tað kann vera eitt sindur av báðum. Men mest av øllum er trúgv, at vit koma at kenna Guð; at vit læra at líta á, at hansara verk er nóg mikið; at vit tora at sleppa tí sum vit hava at dragast við og leggja tað í Guðs hendur; at vit søkja Guð.
Guð ynskir at hava samband við menniskju. Hann ger alt fyri at hava samband við menniskju. Hann hevur við Jesusi enntá uppfylt ta lógina, sum virkaði til skilnað millum Guð og menniskju.
Tá ið Guð nú ger alt fyri at hava samband við okkum, vilja vit tá taka ímóti hesum – hesi avbjóðingini? Vilja vit sleppa tí, sum tyngir okkum? Tora vit at líta á, at Guðs kraft heldur, at Guðs náði er nóg mikið? Tora vit at elska Guð og at søkja hann líka so treytaleyst sum hann elskar okkum? Guð hjálpi okkum til tað.


text:
- Føroyingurin verður á so nógvum økjum ruraður í blund og tað virkar við til, at vit bara "spæla fólk í húsi". Vit eru møguliga óviljað bundin at spæla tann leiklutin uttan at vit sjálv ynskja tað og eru klár yvir tað. Tí tað er so deiliga lætt og makligt. Eingin veit, hvat alternativið er, men tað kunnu vit ímynda okkum. Henda konservatisman er rættiliga rótfest í Føroyum. Vit halda aftur, vita hvat vit hava og tað er best at halda fast við tað, sigur Birgir Kruse í viðtali um útvarpssendingar sínar, um dýrgripin í kjallaranum í ÚF, føroysku fjølmiðlarnar sum heild, og fremmandagerðina av okkum sjálvum sum fólk, tí vit bara lata standa til.
Hann er føddur sama ár sum Útvarp Føroya byrjaði at senda, og útvarpið hevur verið og er tann miðilin, hann fram um aðrar hevur arbeitt við. Hann hevur sent piratútvarp á Eiði og í dag situr hann í almennu loftmiðlanevndini. Og í vár fekk Birgir Kruse sum tann fyrsti føroyski journalisturin nakrantíð eitt stórt herðaklapp og eina álitisváttan frá Nordbok. Eina virðisløn fyri gott mentanarligt avrik í Útvarpi Føroya við mentanarsendingunum Vetrarbreytini og Kontiki, ið byggja brúgv millum føroyska og norðurlendska mentan.
Sum 20 ára gamal gjørdi hann sína fyrstu sending. Tað var á Bryggjubakka, ein tónleikasending, sum kortini ikki varð send fyrr árið eftir. Tá ið hann var um at verða liðugur í studentaskúlanum í Hoydølum í 1979 fekk hann fast starv í útvarpinum, eftir sáttmálanum skuldi hann taka sær av øllum tónleikasavninum.
- Tað var ikki so mennandi, útvarpið var lítið tá, og tí fór eg eftir trý ár í 1981 á Læraraskúlan, haðani eg var liðugur í 1985, sigur Birgir Kruse.
Øll hesi árini síðani hevur Birgir gjørt free-lance sendingar fyri Útvarp Føroya og ger tað enn. Men annað beinið er framvegis væl og virðiliga í lærarayrkinum, hann er lærari á Eysturskúlanum, situr í nevndini í Føroya Lærarafelag og á Landsmiðstøðini tveir dagar um vikuna sum lærugreinarráðgevi.
Profilur
Fram til fyri trimum árum síðani hevði Birgir mest sum bara roynt seg við at gera tónleikasendingar, men í 1995 heitti programmleiðarin í útvarpinum á hann um at gera eina sending til summarskránna. Hetta varð til leygarkvøldssendingina Opið hús, ið samstundis á ein hátt gjørdist fyrimyndin til sendingina Vetrarbreytina, sum hann nú triðja veturin á rað skipar fyri.
- Tað var fyrstu ferð eg arbeiddi við samansetta konseptinum, sum eg framvegis arbeiði eftir, har eg geri eina sending, sum byggir á ymsar liðir, eina samrøðu ella eitt evni, kjakast verður um, soleiðis at ein ávísur profilur er í sendingini. Lurtarin veit altíð, hvat hann lurtar eftir, men kortini kemur altíð okkurt óvart á hann. Eg dúvi uppá tað gjøgnumgangandi, henda tráðin sum gongur ígjøgnum allar liðirnar í sendingini. Opið hús endaði við einum rithøvundi, sum skrivaði og las sjálvur, tað riggaði væl, og tí havi eg hildið fast í síðani, sigur Birgir Kruse.
Summarið eftir Opið hús gjørdi Birgir summarsendingina Kontiki, heitið stavaði frá, at tað tá vóru 50 ár síðani tann fyrsta Kontiki-ekspedisjónin byrjaði.
- Tú finnur uppá eitt konsept, sum so líðandi verður til. Í teirri sendingini brúkti eg nógv samrøður, sum vórðu gjørdar um ISDN-linjur við fínari dygd, so tað ljóðar sum vit sita í somu
stovu.
Dramaturgiin týdningarmikil
Í seinastu vetrarskránni var Birgir vertur í sendingini Burtur á heiði, ein sending við country-tónleiki.
- Einki er stuttligari enn at gera tónleikasendingar, men eftir sendingina Opið hús fekk eg hug at royna at halda fram í vetrarskránni og gera eina sending, sum fór frá tí tónleikarliga. Men eg havi altíð brúkt líka nógva tíð til at gera eina tónleikasending sum eina sokallaða talusending, kanska í meiri lagi til tónleikasendingar, hóast eg veit, at talusendingar hava ein nógv hægri status, bæði millum lurtarar og innanhýsis í útvarpinum.
Í eini tónleikasending skal eisini vera ein heild. Hon byggir á eitt ávíst mynstur, tú kanst kalla tað eina dramaturgi, eina byrjan og ein enda. Hvørt einasta lag er valt, tí tað er bundið at onkrum, ið var frammanundan. Í mínum hugaheimi er einki meiri ótolandi enn vánaligt útvarpsarbeiði, einki er so stuttligt sum gott útvarpsarbeiði, og munurin kann vera øgiligur. At leggja eina plátu á uttan nakra grundgeving er óskiljandi. Tú heldur lurtararnar fyri tað turra spott, tí tú situr ikki og spælir plátur fyri tær sjálvum.
At brúka eina almenna rás til slíkt hoyrir ikki heima í dag, tí útvarpsmiðilin er avgjørt tann burðardyggasti í einum framtíðarperspektivi. Men tað krevur eisini eitt sindur av miðilinum, at hann mennist, at nýggj konsept sleppa framat, nýggjar mátar at gera sendingar uppá, og nýggjar mátar at viðgera evnið uppá. Og ikki minst, at miðilin hevur ein starvsfólkapolitikk, sum syrgir fyri, at alt hetta er í lagi, sigur Birgir Kruse.
Nærum nóg gott
- Síðst í sjeytiárunum var ein greinarøð í Sosialinum um føroysku pressuna, har einstakir persónar í samfelagnum úttalaðu seg um allar miðlarnar. Finnbogi Ísakson skrivaði í tí sambandinum um útvarpið undir yvirskriftini "Útvarpið, nærum nóg gott". Og tað haldi eg framvegis vit kunnu siga, at útvarpið er nærum nóg gott. Sjálvandi kann einki vera nóg gott, men eg haldi so avgjørt, at útvarpið er tann miðilin í Føroyum, sum er næst við at vera nóg góður. Serliga tí, at hann frá fyrstu løtu av hevur havt tað føroyska í høvuðssæti, og tí hann hevur so breiða sendiflatu. Tað verður sent eitt ótal av tímum og hyggja vit at skránni fyri hvønn einasta dag, er ein ørgrynna av brotpørtum, sum tæna hvør sínum endamáli. Og tað er eitt bragd av hini aðru verð.
- Sjónvarpið er størsta sorgarbarnið í hesum sambandi. Tað byrjaði so danskt og er tað enn. Aftaná øll hesi árini sær tað út til, at verða ógvuliga trupult at koma úr haftinum, sum tað er komið í. Í dag er støðan tann, at tú gjøgnum fylgissveinasjónvarp kanst síggja meginpartin av tí, sjónvarpið sendir. Og tí er SvF ein høpisleys endurtøka. Hví góðtaka fólk tað, tá ið tey als ikki høvdu góðtikið taðsama fyri útvarpið. Tað eru somu fólk, sum hyggja og lurta.
- Tað eru 20 ár síðani sjónvarpið fyrstu ferð varð sent í Føroyum og tað er long tíð. Tá kendu vit ikki til teldur sum í dag, ikki til internet ella fylgissveinasjónvarp. Tí er alla tíðina kapping, um hvør skal eiga hyggjaran og lurtaran. Hvør einstakur miðil má leggja arbeiðsorkuna eftir, hvussu hann best kann halda fast í hyggjaran ella lurtaran. Spurningurin er, hvussu leingi sjónvarpið kann halda fast í hyggjaran, tá ið vit hugsa um teknisku gongdina, um hon ikki satsar nógv meiri uppá eginframleiðslu.
Undanførslan er altíð, at tað er so dýrt, men samstundis síggja vit so at siga einki av føroyskum sendingum. Eg vági mær at pástanda, at eginframleiðslan hjá SvF í dag er minni enn hon hevur verið okkurt árið, tá ið umstøðurnar hava verið nógv verri, sigur Birgir Kruse.
Fremmandagerð
Fyri lítlum ári síðani settu nevndin og leiðslan í Sjónvarpi Føroya orð á ein framtíðar programmpolitikk, sum miðar ímóti at senda so nógvar føroyskar sendingar sum til ber. Hetta var sonevnda Øravíkarskjalið.
- Hatta ger meg eitt sindur bangnan, tá ið vit tosa um at orða ein mentapolitikk og so kanska als ikki fylgja honum upp. Hvat skal man tá við føgrum orðum. Vit kunnu hava tær vakrastu ætlanirnar, men fylgja vit teimum ikki virkið upp, er tað høpisleyst. Og ímeðan gongur tíðin og tekniska menningin yvirhálar alt hetta tosið, áðrenn vit vita av. Er tað ein veikur liður í ketuni, sum forðar fyri at fleiri føroyskar sendingar verða gjørdar, so er at finna út av, hvør hann er. Tí eingin keta er sterkari enn hin veikasti liðurin.
- Føroyska útboðið í sjónvarpinum er als ikki nøktandi. Sendingin Globus til dømis er í veruleikanum enn ein donsk sending bara við føroyskum verti. Tað virkar ikki sørt komiskt at klistra ein føroyskan vert uppá og so annars senda eina danska sending.
Minsta kravið er, at sendingin verður tekstað til føroyskt ella hevur ein føroyskan upplesara, tí sum nú er er eingin føroyskur redaksjónellur fingur á sjálvari sendingini.
- Nógva staðni í føroysku miðlunum og í føroyska gerandisdegnum verður ein á undarligan máta fremmandagjørdur yvir fyri tær sjálvum sum føroyingi. Hetta "sum um"-fyribrigdið, at ein vøra verður ballað inn í okkurt soleiðis at tað fyri keyparanum sær út sum hann verður innvígaður í eina hálv-religiøsa auru. Tað rurar fólk í blund. Hetta kann knýtast til nógv av tí, sum verður borið fram í føroysku fjølmiðlunum. Vit kunnu eitt nú hoyra í útvarpinum um órímilig skattaviðurskifti í Týsklandi.
Viðkomandi tíðindafólk í útvarpinum fær tíðindini úr teleksinum, týðir tey til føroyskt, og hugsar ikki, at hesi somu órímiligu viðurskifti kanska eisini eru galdandi í Føroyum. Harvið fær lurtarin ta fatanina, at hjá okkum er alt gott, tað er aðra staðni tað er galið. Tú fært ikki ein ektaðan føroyskan heimligan tíðindaflutning, so leingi tú dúvar í so stóran mun á útlendskar tíðindastovur.
- Seinnu fáu árini er tað ofta hent, at tíðindi eru farin úr Føroyum niður til Danmarkar á eina tíðindastovu, síðani borin eini sjónvarpsstøð og so hava føroysku miðlarnir endurgivið hesa støðina. TV3 hevur eina tekstsjónvarpstænastu, sum Jyllandsposturin er avsendarin til.
Jyllandsposturin brúkar eisini tíðindastovuna Ritzau, og Ritzau hevur umboðsfólk í Føroyum. Tá er ofta tað stuttliga hent, at Ritzau hevur havt eini føroysk tíðindi, tey eru borin út til donsku bløðini, her undir tekstsjónvarpið hjá TV3, og so fáa vit um tær dyrnar tey somu tíðindini borin aftur í føroyskum fjølmiðlum. Men tað var jú her tað hendi upprunaliga. Og tað er rættiliga hugvekjandi.Leiðslurnar á miðlunum bera seg undan við at siga, at av vantandi orku og pengum kann tað ikki vera øðrvísi.
- Man skal altíð krevja líka nógv av sær sjálvum, sum man krevur av øðrum. Tá hava vit eina rímiliga sterka ketu, har eingin veikur liður er. Eingin umbering er nóg góð. Hevur tú valt at vera leiðari á einum fjølmiðli, skalt tú vera tað. Tú skalt tola tær atfinningar, sum møguliga liggja í tí, og eisini liva upp til tær ætlanir sum eru. Eingin millumvegur er.Hvar er heildin
Eru bløðini ikki eins stór sorgarbørn og sjónvarpið, heldur Birgir Kruse, at ov stór tilvild ræður í føroysku blaðskrivingini.
- Tað eigur at vera eitt vist framhald í skrivingini og ein meining aftanfyri. Sum lesari skalt tú verða drigin inn í eitt meiningsfult arbeiði. Tað verður ikki sæð niður á teg sum lesara í tí førinum, har tað redaksjónella arbeiðið hongur saman. Ofta havi eg tann varhugan, at nógv verður skrivað av professiónellum blaðfólki í teirri trúgv, at hetta verður ongantíð lisið, so vánaligt er tað ofta orðað og gjøgnumhugsað. Har góðtaki eg ikki undanførslur sum dead-line og vantandi manning ella orku. Tað skal bara einfalt umhugsni til.
- Bæði bløðini hava fín vikuskiftisinnlegg, men ofta bera tey brá av tilvild. Tey kundu verið skipað nógv betri, soleiðis at lesarin, leggur til merkis, at her er skil í, og ein ætlan aftanfyri. Setir tú orð á, hvat tú vilt og nøkur mál, sum tú fylgir upp, kanst tú byggja víðari á tað ár eftir ár. Alt annað er lappaloysnir, sigur Birgir Kruse.
Tíðindi á bandi
Útvarp Føroya goymir ein dýrgrip, fáur ger sær far um, nevniliga bandasavnið, sum er bandaðar sendingar nærum frá fyrsta degi útvarpið byrjaði at senda. Hetta eru tíðarmyndir og reportasjur. Ítrótt og politikkur. Hesin bankin goymir tíðina, ið annars býr í okkum, eitt felags minni hjá allari tjóðini í nærum eina hálva øld.
Birgir Kruse hevur í øllum sínum sendingum havt henda dýrgripin í kjallaranum í huga, av og á leitað niður í hann eftir einum og hvørjum úr farnari tíð, sum hevur samband við samtíðina. Í summar gjørdi hann sendingarnar Blomsturbørn, sum bygdu á tað útvarpið sendi fyri júst 30 árum síðani, tað merkisverda árið 1968, ið setti so nógv í gongd. Hetta var samstundis fyrsta heila árið, har útvarpið hevði ráð til at goyma alt sum varð sent. Áðrenn var bara tað virðismesta goymt.
- Bandasavnið er okkara felags søga, sum liggur á bandi og sum altíð kann spælast av. Sum ein andi í fløskuni, tú kanst bara taka proppin úr. Har eru nógvar tíðarmyndir og tær hava ómetalig virði. Útvarpið hevur verið framúr at vera á staðnum, tá ið okkurt hevur verið, uttan mun til, hvat tað var. Tað hevur roynt seg við útgávu av gomlum barnasangum við hepni og fyrr gav tað út mentanarliga tíðarritið Úrval. Í og við at allar tíðarmyndirnar liggja í bandasavninum ber til at geva tær út á eitt nú CD-rom disklum. Tað er ein møguleiki og teknikkurin er í húsinum. Hví ikki geva kendar røður út, ólavsøkurøður, frásagnir um útróðrarmið, um sildafiskiskap, og ítróttarfrásagnir. Har er ein ørgrynna av møguleikum at skjalfesta nýggja føroyska søgu.
Í fyrstani var orðið. . .
"Sum um"-fyribrigdið, Birgir fyrr var inni á, ið ger at vit sum fólk ikki taka okkum sjálv í álvara og onkusvegna standa á síðulinjuni og hyggja at meðan onnur brúka og gera gagn av okkara størsta aktivi, til dømis Barbaru hjá Jørgen-Frantz Jacobsen og Her skal danses eftir William Heinesen, botnar í, at vit ikki hava ein orðaðan mentapolitikk. Til hesin nógv saknaði politikkurin er orðaður "spæla vit fólk í húsi".
- Føroyingurin verður á so nógvum økjum ruraður í blund og tað virkar við til, at vit bara "spæla fólk í húsi". Vit eru møguliga óviljað bundin at spæla tann leiklutin uttan at vit sjálv ynskja tað og eru klár yvir tað. Tað er so deiliga lætt og makligt. Eingin veit, hvat alternativið er, hóast vit kunnu ímynda okkum okkurt
Hetta er eitt slag av konservatismu og hon er rættiliga rótfest í Føroyum. Vit halda aftur, vita hvat vit hava og tað er best at halda fast við tað.
- Men eg hómi nýggjar tónar, tí tað er kunngjørt, at vit skulu hava ein føroyskan mentapolitikk ár 2000. So er bara at vóna, at tað fer at eydnast, tí vandi er í hvørjari vælferð. Sjónvarpið hevur givið okkum eitt ræðudømi, nevniliga sokallaða Øravíkarskjalið, ein framtíðar programmpolitikk, og síðani er einki hent. Spurningurin er, hvussu leingi vit skulu bíða og hvussu leingi vit hava stundir at bíða, sigur Birgir Kruse at enda í viðtali.
Turið Kjølbro, Sosialurin 9. oktober 1998


text:
Hvørki Eysturoyingur ella Heiðabáturin lótu nakran iva verða um hvørjir vóru bestir kappróðraárið 2007. Báðir bátarnir tryggjaðu sær FM heitini fyri 2 vikum síðani, á vestanstevnu, so nú vantaði bert Ólavsøku róðurin. Øllum kunnugt vunnu báðir bátar líka sannførandi ólavsøkuróðurin, sum undanfarnu róðrarnar. Við fullum stigatali tóku fegnir menn stoltir ímótið heiðursmerkjum og steypum. Vert er at nevna at hetta er einastu ferð í føroya søgu, at 10 mannafar og 8 mannafar úr sama felag hava vunnið allar fylgjandi róðrar í sama kappingarárið. So av sonnum kann sigast at hetta er ein av stóru stoltleikunum hjá Runavíkar kommunu. Ólavsøkuaftan vóru báðar manningarnar og nevnd felagsins við makum boðin til eina góða máltíð, í hugnaligum umhvørvið í Hornahúsinum í Tórshavn.
31.07.2007
Enn einferð teir báðir gulu!
- Rundkoyring úr sævarmálanum
- Ein sólskinssøga á vetri
- Foreldragjøld 2
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík


text:
Í gjár fingu umsøkjarar boð um lestrarpláss á setrinum. Av teimum 563 umsóknunum fingu 409 tilboð um lestrarpláss. Í fjør fingu 248 tilboð um lestrarpláss.
Av teimum 409 lestrartilboðunum eru 290 á einari av bachelorútbúgvingunum, 31 á einum av hjánámunum og 88 á einari av masterútbúgvingunum.
Tey 154, sum ikki fingu tilboð um lestrarpláss, hava eisini fingið bræv. Summi við fráboðan um, at umsóknin ikki er gingin á møti, onnur við fráboðan um, at tey standa á bíðilista.
Seinasta freist at boða frá, um man tekur av lestrartilboðnum, er 5. august.


text:
Ein ógvuslig tokvanlukka í Apulien landspartinum í suður Italia hevur kraft í minsta lagi tíggju lív og fleiri eru løstaði.
Bjargingarlið eru á staðnum og royna at opna vognanar, men vanlukkustaðið er ringt atkomuligt og ger bjargingararbeiðið torført. Ein smádrongur er bjargaður úr tokinum og er koyrdur á sjúkrahúsið, visti Reuters at siga.
Vanlukkan hendi á leiðini millum Andria og Corato, tá ið tvey tok rendu saman á eini einsporaðari jarnbreyt. Fleiri vognar vóru á báðum togunum, men talið av ferðafólki er óvist.
Enn veit man ikki hví tokini koyrdu á sama sporið.
Kelda: Reuters


text:
Dystir um vikuskiftið
TB | 18/04/12
Nú ymsu kappingarnar av álvara eru byrjaðar, stendur enn eitt vikuskifti, við einari rúgvu av dystum, fyri framman. Enn eru U-8 og U-10 hjá gentum og dreingjum ikki byrjaði, men øll hini liðini hjá ungdómsdeildini kappast leygardagin, umframt at 3.Deild, 2.Deild og Effodeildin eisini skulu spæla sama dag. Orsøkin til at eisini Effodeildin spælur leygardagin er tann, at 2. umfar av Løgmansteypakappingini verður spælt ónsdagin. FSF hava sostatt tikið hædd fyri hesum, og lagt fimta umfar av Effodeildini til leygardagin.
Góð undirtøka hjá U-12 dreingjunum
Fyrsta kappingin hjá U-12 var síðsta vikuskifti á Argjum og á Toftum, og leygardagin verður so tann næsta kappingin spæld. Hesaferð gongur leiðin út á Argir og til Streymnesar, og vit verða enn betur mannaði, enn vit vóru seinast.
Tað eru heili 19 børn í U-12 aldursbólkinum, og tað er sera positivt. Vit hava eisini fingið góðan styrk úr Hvalba, haðani fimm dreingir eru komnir. Teir hjálpa væl til, og eru eisini sera raskir.
Kristin er enn við
Millum allar dreingirnar er eisini ein genta, og hon er minst líka røsk sum dreingirnar, um ikki enn raskari. Hon hevur verið við okkum, líka síðan vit byrjaðu at spæla í U-8, og fram til í summar, kemur Kristin Petra Højsted at vera við hjá dreingjunum. Eftir summarsteðgin, fer Kristin at royna seg á gentuliðnum hjá ROYN, har fleiri aðrar av Tvøroyri eisini spæla. Upprunaliga vóru fleiri gentur, sum eisini spældu saman við dreingjunum, men tær eru allar farnar til Hvalbiar at spæla.
Vit fara at ynskja henni allan blíðan byr framyvir, og heldur hon á at kempa, sum hon so fyrimyndarliga ger, so kemur hon við statsgaranti á landsliðið um nøkur ár.
U-14 spæla í Hvalba
U-14 hjá dreingjum skuldu upprunaliga spæla heimadyst móti KÍb leygardagin, men klaksvíkingar hava býtt um pláss við FC Suðuroy, sum onkursvegna var komið í skeivan bólk frá byrjan. Suðuroyarliðini skuldu upprunaliga kappast í økisbólkinum, men onkursvegna var ein misskiljing farin fram. Feilurin er nú rættaður, og leygardagin spæla U-14 liðini hjá TB/Royn og FC Suðuroy. spennandi verður at síggja, um okkara framhaldandi fara at megna at spæla tann góða fótbóltin, vit øll vita, at teir duga. Liðið hevur, at kalla, ikki verið fullmannað til ein einasta dyst enn, men nú byrja leikararnar at koma fyri seg aftur, og hópurin byrjar at líkjast nøkrum spennandi. Dysturin byrjar kl. 12 á Skørðunum í Hvalba.
U-16 spæla á Skála
Eftir at hava vent einari keðiligari gongd í fyrstu dystunum, til seinasta dyst at vinna stórt á útivølli, byrjar at síggja gott út aftur hjá U-16 dreingjunum. Dystur teirra um vikuskiftið, verður á Skála, hóast mótstøðuliðið eitur Víkingur. Orsøkin til, at dysturin er fluttur inn á Skála, er tann, at vøllurin í Gøtu er fult bookaður, meðan teirra seinni vøllur í Leirvík verður umvældur í skrivandi stund. Avtala er fingin í lag við Skála, og sostatt verður spælt har inni í staðin. Dysturin byrjar leygardagin kl 14.
3. Deild eru væl við
Fyri fyrstu ferð í nøkur ár, hava TB aftur eitt lið í 3.Deild. Tað vóru so øðiliga nógvir leikarar, sum byrjaðu at venja, og tí varð mett, at eitt lið mátti meldast til kappingina í 3.Deild.
Kappingin er skipað eitt sindur ørðvísi, enn hinar kappingarnar hjá teimum vaksnu. Tað er nevnuliga soleiðis, at kappingin er skipað í seks bólkar, hvør við fýra liðum. Hesi spæla so innanhýsis, tvær ferðir móti hvør øðrum, og so verður gjørt upp. Nummar eitt og tvey úr hvørjum bólki fara so í einum finalubólki, meðan liðini sum endaðu sum nummar 3 og 4, fara at spæla í einari kapping fyri seg.
Higartil hevur kappingin hilnast væl hjá TB, og eftir at hava spælt tveir dystir á útivølli, og ein í Vági, hevur TB fingið 4 stig. Liðini, ið eru saman við TB í bólki D, eru; VÍKINGUR a, ÍF og B68.
Næsti dysturin hjá TB verður leygardagin í Hvalba, tá Víkingur vitja. Dysturin byrjar kl 14.
Trupul útidystur
2. Deildarliðið hjá TB hevur ikki fingið byrjanina, teir vónaðu at fáa, og eftir tveir 0-2 ósigrar, skulu teir leygardagin royna at venda gongdini í Havn, har samanlagda Giza/Hoyvík taka móti. Heimaliðið er á odda í deildini, og eru higartil ósigraðir. Skal TB tí gera sær nakra vón um, at fáa eitt hampuligt úrslit suður aftur við, má leggjast nógv fyri, og kempast má av øllum alvi.
KÍ skal temjast
TB skal á vitjan við Djúpumýru í Klaksvík leygardagin, og tað verður uttan iva ein spennandi dystur. KÍ eru vanliga sterkir á heimavølli, og tí skal hegni, gott áræði og dirvi til, hjá okkara, fyri at koppa bláu bylgjuni. Bert eitt stig er á muni millum liðini, og tað er umráðandi, at vit fáa eitt gott úrslit suður við.
Okkara skulu ikki leggja dent á Kristoffur Jakobsen, Hjalgrím Elttør og hvat teir enn eita…Heldur eiga vit at dúva á egna styrki, og veruliga taka møguleikarnar.
Onkur dragist við snuddir, og hava ikki vant við fullari megi í vikuni, men enn er óv tíðliga at siga, um teir verða klárir til dystin leygardagin.
Nú skal tað verða dreingir, drívið á


text:
USA hevur fingið sín fyrsta kvinnuliga heryvirfólk fyri gongulið í amerikanska herflotanum. Tað upplýsir BBC.
Kvinnan stóð ta tiltikið hørðu royndina mánadagin í hesi vikuni, og fer skjótt at hava ábyrgd av einari eind av 40 herfólkum. 131 fólk tóku lut í royndini, ið vardi 13 vikur, og 88 fólk stóðu royndina.
Har eru umleið 1,4 herfólk í amerikanska herinum, og umleið 15% av teimum eru kvinnur. Tað gerst alsamt meiri vanligt at kvinnur fara upp í herin. Í mars í 2016 gav fyrrverandi amerikanski forsetin, Barack Obama, kvinnum atgongd at røkja øll størv og embæti innan amerikanska herin.
Tað hevur verið rikið nógv seinasta árið, fyri at at fáa fleiri kvinnur at royna seg í herinum, og teimum meira ábyrgdarfullu størvunum. Hetta er eftir, at fleiri kvinnur hava aftra seg, vegna gølur um kynsligan ágang og forfylging í herinum.
Nógv meta, at hetta er eitt tápuligt tekin upp á politiskt siðsemi. Onnur vísa á, at tað gevur góða meining at hava kvinnur í herinum, serliga tí at í nógvum londum i miðeystri, t.d. Aghanistan, eru lokalar kvinnur nógv meiri sintar at tosa og samstarva við kvinnur enn við menn.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Løgmaður er vertur fyri vitjanini hjá Margretu drotning í hesum døgum, og tað gongur vinaliga og kurteisliga fyri seg, sum siður er. Onkuntíð er politikkur komin í eina drotningavitjan, men løgmaður hevur altíð hildið seg til at tosa uttan um politikk, tá ið hann hevur røtt.
Tað gjørdi hann eisini hesaferð, tá ið hann helt røðu fyri drotningini á Drelnesi í gjár. Men sæð í ljósinum av, at hendan samgongan fyrireikar eina nýggja stjórnarlóg, sum danska stjórnin hevur eina greiða meining um, kundi tað tykjast, sum løgmaður vildi heita á drotningina um at virða tær broytingar, sum henda í felagsskapinum millum londini.
Í okkara umseting ljóðaði hetta brotið í taluni á Tvøroyri nakað soleiðis:
- Vit skulu ansa eftir, at okkara vinalag ikki gerst óbroytiligt, men framtakssinnað og livandi. Tað eru nógvar meiningar og nógv ynski – og tað krevur, at vit tillaga okkum. Men málið má vera, at tingini fáa loyvi at menna seg eftir tørvi og ynskjum, segði løgmaður.
Spurningurin er, um ikki løgmaður við hesum eisini kom inn á ta mótstøðuna, sum danska stjórnin hevur víst í málinum um stjórnarskipanina. Danski forsætisráðharrin hevur í øllum førum gjørt greitt, at danska grundlógin setir mørk fyri, hvat ein føroysk stjórnarskipan kann innihalda, og tað er danska løgmálaráðið, sum hevur allan tulkingarrættin.
Løgmaður og samgongan hava hinvegin víst á, at ríkisfelagsskapurin er nógv rúmligari enn grundlógin loyvir, og hann hevur ment seg langt út um grundlógina. Tí kann kurteisliga orðingin eisini tulkast sum ein viðurkenning av hesum – og ein stillislig áheitan á drotningina.
Soleiðis var annars røða løgmans á Drelnesi í fullari longd:
”Deres Majestæt Dronning Margrethe
Det er mig en stor ære på vegne af det færøske folk at byde Deres Majestæt hjertelig velkommen til Færøerne!
Deres besøg er med til at styrke de tidløse bånd, der knytter sammen Færøerne og Danmark, vore lande og vore folk.
Det er med stor glæde, at vi modtager Dem her på Tvøroyri. Denne historiske og traditionsrige by, omkranset af smukke fjelde.
Deres Majestæt.
Vi skal huske at værdsætte vores venskab. Vi har en lang fælles historie. Her tænker jeg først og fremmest på alle de historiske, følelsesmæssige og familiemæssige bånd, som over hundredvis af år er knyttet mellem os. Det er næppe muligt at finde en familie på Færøerne, som ikke har slægtsmæssige bånd til Danmark.
Vi skal passe på, at vores venskab ikke bliver statisk, men forbliver dynamisk og levende. Der er mange meninger og mange ønsker – og det kræver, at vi tilpasser os. Men målet må være, at tingene får lov til at udvikle sig i henhold til behov og ønsker.
Deres Majestæt.
Ved Deres besøg påmindes vi igen om vort dyrebare venskab, der holder os sammen, når verden ellers står for store og omfattende udfordringer.
Vi ønsker af hele vort hjerte, at De får nogle gode dage her sammen med os.
Góðu fólk, latum okkum, sum siður er, rópa eitt 9-falt hurra fyri hennara Hátign Drotningini.
Drotningin leingi livi!”


text:
Torfør uppgáva fyri framman
1. lið14-07-2014 - Jónfinn Petursson
Í morgin, týsdagin 15. juli, leika vit fyrra dystin í 2. innleiðandi umfarinum í Champions League. Fudbalski klub Partizanella Crno-beli (svart-hvítir) tekur ímóti á Partizan Stadion í Beograd.
Var uppgávan í Gibraltar spennandi og torfør, er hendan tað ikki minni. Hóast úrslitini í Europa ikki hava verið nakað serligt at reypa av, er FK Partizan eitt nógv betri lið enn Lincoln Red Imps, og millum annað kunnu vit nevna, at vertirnir hava vunnið 24 meistaraheiti og 12 steypasigrar.
Kendasti leikarin í dagsins hópi er liðskiparin, Saša Ilić, ið hevur leikt við so mætum liðum sum Celta Vigo og Galatasaray, umframt at hann eisini var trý ár í Red Bull Salzburg, sum vit jú leiktu móti í 2010.
Eisini kann nevnast, at glóðheiti Lazar Marković, sum í skrivandi stund er í ferð við at skifta frá Benfica til Liverpool, hevur traðkað sínar barnaskógvar í FK Partizan.
Okkara verjuleikarar fáa uttan iva nógv um at vera í annaðkvøld, og einki er at ivast í, at brekkan er brøtt. Tó, sum tey klóku siga, í fótbólti kann alt henda, og vit gleða okkum sjálvandi almikið til hesa stóru uppgávuna.
Heimasíðan hevur lænt nakrar fínar myndir sum Knút Olsen hevur tikið. Vit koma aftur í morgin við kunning um, hvar dysturin kann síggjast.
Myndir: Knút Olsen


text:
Ert tú ein av mongu føroyingunum, ið ynskir, at føroysk áhugamál á Fólkatingi verða røkt av øðrum umboðum enn teimum núverandi? So er valið einfalt. Vel eitt tjóðveldisumboð.
Tí hóast nógvir flokkar eru í at velja, so er veruleikin tann, at til fólkatingsvalið skulu bert 2 umboð veljast. Tað eru tí bert teir 2 flokkarnir, ið gerast allar størstir, ið fáa umboðan.
Tað er tí ongin loyna, at ein atkvøða til smærru flokkarnar vil tí – á ein hátt – fara til “spillis” á einum fólkatingsvali.
Samstundis vita vit, at allir teir smærru flokkarnir siga seg vilja virka fyri einum sjálvstøðugum Føroyum. Hetta merkir, at tjóðskaparrørslan er spjadd í nógvar flokkar, og úrslitið kann tí gerast – eins og seinasta val – at als onki umboð fyri teir flokkar, ið ynskja einar sjálvstøðugar og sjálvbjargnar Føroyar, verður valt á Fólkating. Hetta gagnar ikki føroyingum og og gagnar ikki føroyskum áhugamálum. Hetta gevur heldur onga meining – og so als ikki fyri tey, ið ynskja at Føroyar á Fólkatingi skulu umboðast av øðrum, enn fólkum, ið umboða sambandsflokkar.
Tjóðveldisumboð er einasta alternativ til sambands-ES-umboðini
Veljarakanningar vísa hartil, at Tjóðveldi er einasti flokkur, ið hevur ein veruligan møguleika at vinna eitt av umboðunum frá teimum sambandsflokkum, ið nú hava hvør sítt umboð.
Verandi tvey umboð eru bæði fyri ES-limaskapi og eru bæði ímóti at Føroyar gerast sjálvstøðugt land. Úrslitið er, at onki føroyskt umboð hevur atkvøtt ímóti hækking av blokkinum á Fólkatingi. Eisini hava bæði umboðini brúkt fólkatingsumboðanina til eitt slag av “kekka-kapping”. Tí tað tykist at hava verið ein kapping millum verandi umboð um, hvør av teimum kann fáa flestar danskar kekkar til Føroya, og harvið eisini gera Føroyar meira bundnar av peningi úr Danmark.
Hetta umboðar ikki føroysk áhugamál og og umboðar ikki føroyingar sum heild.
Tveir valmøguleikar
Valið 18. juni stendur tí í veruleikanum millum tveir valmøguleikar:
1.Vel eitt av valevnum Tjóðveldis, ella
2.Vel – antin beinleiðis ella óbeinleiðis (um atkvøðan fer til “spillis”) – verandi sambands-ES-umboð.
Vit mugu fáa eina føroyska umboðan á Fólkatingi komandi 4 árini, sum røkir áhugamálini hjá øllum føroyingum – heldur enn bert sambands-ES-vongin, sum støðan er í dag.
Latið okkum standa saman um hetta.
Valið er títt.
Valið er einfalt.
Vel eitt tjóðveldisumboð.
Kristina Háfoss
Valevni til Fólkatingið fyri Tjóðveldi


text:
Ein skottilburður hevur verið í einari sølumiðstøð í München fyrr í dag. Fleiri fólk eru deyð, hóast løgreglan enn ikki kann siga hvussu nógv. Fleiri eru eisini løstaði.
"Olympia" sølumiðstøðin, har ið tilburðurin fór fram, er stongd, og arbeitt verður við at fáa øll út úr sølumiðstøðini. Løgreglan í München sigur, at fleiri brotsmenn allarhelst hava framt brotsgerðina saman.
Løgreglan heitir annars á fólk um ikki at fara út, og at halda seg vekk frá gøtunum.
Enn er óvist hvat motivið handan brotgerðina er.
Kelda:
Shots fired at Munich shopping cente


text:
Hóast felagið misti fisk fyri átjan milliónir krónur á Sandsvág í vetur, so er felagið hjá norska Marine Harvest í Føroyum best í samtakinum. Rakstrarúrslitið í Føroyum er 31,80 norskar krónur fyri kilo, meðan besta felagið í Noregi hevði eitt úrslit upp á 25,80 krónur fyri kilo.
Tað stendur at lesa í intrafish.no.
Men sambært stjóranum í samtakinum, Alt-Helge Aarskog, so er størsta avbjóðingin í føroyska felagnum alingin á Sandsvág, har felagið misti so nógvan fisk í sambandi við ódnirnar í vetur. Útgerðin helt ímóti ógvusliga veðrinum, men fiskurin kláraði ikki at standa ímóti. Hendingin kostaði felagnum 4,20 krónur fyri kilo, og tað svarar til eitt tap upp á 18 milliónir krónur.
Hetta hevur gjørt, at felagið er farið at endurmeta alingina á Sandsvág.
- Hendingin hevur sum so ikki stórvegis ávirkan. Talan var um tveir ringar, sum vit brúktu í eini roynd, og sum fingu ein rættiligan umgang av ódnunum, og talan var ikki um tær stóru nøgdirnar av fiski. Men vit umhugsa ætlanina, og um nakað skal broytast. Spurningurin er um vit skulu seta størri smolt út á vári sum kann slaktast áðrenn vetraródnirnar koma. Vit kann fleiri møguleikar, sigur Aarskog við Intrafish.


text:
Agnar Frederiksen
11.01.2018 - 17:20
Ítróttur > Ítróttur > Hondbóltur
Tað eydnaðist ikki hjá føroyska liðnum at arga Ukraina í
fyrsta HM-undankappingardystinum í Bolzano. Til tað var mótsøðan ov sterk.
Hetta var hóast talan var um eitt føroyskt lið, sum stríddist væl og til tíðir hekk væl í.
Ukraina er eitt land, ið hevur luttikið til fleiri HM og EM endaspøl í hondbólti. Liðið
hevur leikarar ið leika í millum annað týsku Bundesligaini og bestu fronsku
deildini. Føroyingar vistu áðrenn, at talan fór at vera um sera truplan dyst. Tað
gekk tó rímiliga væl hjá føroyingum at fylgja við í fyrra hálvleiki. Føroyingar
høvdu sera trupult við at steðga effektiva álopsspælinum hjá mótstøðuliðnum. Ukrainar
vóru sera skotsterkir, og serliga vóru tað bakkarnir, ið fingu nógv mál.
Málverjarnir hjá føroyingum fingu ikki fatur á nógvum, og talan var ofta um
dundurskot sum flugu inn í netmeskarnar.
Í álopsspælinum gekk rímiliga væl. Føroyingar skoraðu leingi nóg mikið av
málum, til at halda sambandið. Millum annað kom Peter Krogh veruliga í gongd
seint í fyrra hálvleiki, og helt á við at smekka bóltarnar í ukrainska málið fyrstu tíggju minuttirnar av 2. hálvleiki. Men
tað gjørdist tyngri at fáa mál fyri Peter og hinar á føroyska liðnum. Eftir at
munurin var fýra mál í hálvleikinum, menti tað seg til, at Ukraina í løtum var
á odda við 10 málum í 2.hálvleiki. Føroyingar brendu ov nógvar møguleikar, og
verjuspælið hekk ikki heilt saman. Ukrainar vóru sera væl fyri fysiskt, og tað vunnu teir nógv upp. Og so var hepni heldur ikki altíð við føroyska liðnum.
Føroyar byrjaðu við Niklasi Simonsen í mál, Róki Akralíð á strikuni, og so hesum
fimm frá høgru til vinstru: Niklas Selvig, Peter Krogh, Jónas G. Djurhuus, Hilmar
Leon Jakobsen, Høgni Klein Olsen.
Allir leikararnir komu inn og spældu í dag. Millum annað spældi Sjúrður Olsen
allan 2.hálvleik á vinstra vongi, og Ári Dam stóð leingi í málinum. Hóast tað
var ein harður dystur, so fingu føroyingar brúkt hópin væl, so at kreftirnar vónandi ikki eru nógvar Í morgin, tá dystur longu er dystur aftur. Tá er tað sterka rumenska liðið er á skránni. Hesin dysturin byrjar
kl.15.30 føroyska tíð.
Føroyar – Ukraina 22-30(13-17)
Málskjúttar fyri Føroyar:
Peter Krogh 7
Niklas Selvig 6(3)
Hilmar Leon Jakobsen 3
Sámal á Tjaldrafløtti Olsen 2
Kjartan Johansen 2
Jónas G. Djurhuus 1
Fríði Weyhe 1


text:
Fyrstu fimm mánaðirnar í ár komu samanlagt 22.753 tons av botnfiski upp á land í Føroyum. Hetta er ein minking upp á 2 prosent, ella 577 tons, í mun til sama tíðarskeið í fjør. Í avreiðingarvirði minkaði botnfiskurin við nærum 20 milliónum krónum, upplýsir Hagstova Føroya, sum hevur dagført Hagtalsgrunn sín.
Nøgdirnar av flatfiski minkaðu enn meira. Frá januar til og við mai í fjør komu 2.015 tons av flatfiski upp á land, meðan nøgdirnar í ár hesar fimm mánaðirnar vóru 1.772 tons. Hetta er ein minking upp á heili 12 prosent og yvir 12 milliónir krónur í avreiðingarvirði.
Niðanfyri sæst samlaða yvirlitið yvir nøgdir og høvuðsbólkar frá januar til mai árini 2016 og 2017.


text:
Danska svimjisambandið hevur júst sent út tíðindaskriv ið staðfestir, at Mads Glæsner eisini missur sítt heimsmeistaraheiti í 1500 metra frísvimjing, frá HM í Istanbul í desember 2012. Harvið er Pál Joensen nú formelt silvurvinnari frá HM í Istanbul 2012; og um vit minnast aftur til sjálva kappingina, so kann ein bara gita hvussu tað hevði gingið, um ikki Glæsner hevði verið so væl fyri.
Eg endurgevi her niðanfyri tíðindaskrivið frá Dansk Svømmeunion
Mads Glæsner fratages guldmedaljen i 1500 m fri fra VM på kortbane 2012
Dansk Svømmeunion udsendte søndag en pressemeddelelse i forbindelse med, at den danske topsvømmer, Mads Glæsner, har fået en dopingdom af FINAs dopingpanel i Lausanne. Beskrivelsen af dommen, som den fremgik af søndagens pressemeddelelse, må nu præciseres, da FINA har understreget, at Mads Glæsner ikke blot mister sin bronzemedalje i 400 meter fri, hvor han blev testet positiv, men også mister sin guldmedalje i 1500 m fri ved samme mesterskab. Et løb, han svømmede to dage senere.
Danska svimjisambandið kunngjørdi fyri løtu síðani at FINA hevur dømt danska heimsmeistaran Mads Glæsner í 3 mánaðar karantenu, eftir at tey á HM í Istanbul staðfestu Levmetamfetamine í blóðinum hjá honum. Positiva royndin varð staðfest eftir finaluna í 400 metra frísvimjing, har Glæsner vann bronsu, og hann verður tí eisini dømdur at missa tað heiðursmerki. FINA velur tó ikki at taka heimsmeistaraheitið frá honum í 1500 metra frísvimjing, frá tá ið hann tveir dagar seinni vann á millum øðrum bronsuvinnaranum Pál Joensen, av tí at dopingroynd tá ikki staðfesti nakað ólógligt.
Eg viðfesti her í tí fylgjandi fulla tíðindaskrivið frá Dansk Svømmeunion
Danskir miðlar endurgeva í dag nýklækta heimsmeistaran Mads Glæsner fyri at siga, at hin nú fráfarni landsliðsvenjarin Paulus Wildeboer beinleiðis oyðilegði hansara Olympisku Leikir, við bevíst at lata allan hópin fylgja eini skrá sum niðurraðfesti venjingina hjá harrunum, til frama fyri kvinnurnar, hatta hálva árið undan OL tá ið eisini Pál Joensen var við í hópinum. Ein ætlan sum Mads sigur at Wildeboer avdúkaði bara fáar dagar undan OL. Les t.d. Sporten.dk
– Paulus lagde ikke skjul på, at træningen ikke var forberedt til svømmere udefra. Det fortalte han os et par dage før OL. At træningen var planlagt og tilrettelagt for nogle få svømmere, og så kunne vi andre bare følge med. Den information havde jeg meget svært ved at få et par dage inden OL, konstaterer Mads Glæsner med ærgrelse i stemmen.
Tað er torført at skilja, hvussu góð úrslitini hjá Páli Joensen eru fyri Føroyar sum svimjitjóð. HM bronsuheiðursmerkið hann vann sunnudagin í Istanbul legði Føroyar á einum deildum 23. plássi saman við Kekkia og Trinidad & Tobago. Gott nokk liggja vit aftast millum londini sum vunnu heiðursmerkir, men aftanfyri okkum liggja 137 tjóðir, ið einki vunnu. Har í millum sterkar svimjitjóðir sum Svøriki, Holland, Kanada, Eysturríki, Serbia og Tunesia, ið vanliga kappast um heiðursmerkir.
Birita Debes luttekur her í 50 metra frísvimjing á heimsmeistarastevnuni á stuttgeil í Istanbul, leygardagin hin 15. desember 2012. Tíðin 26.64 var heilt nær hennara bestu tíð á 26.46 frá Ægir-stevnu í februar 2012, og harvið hevði hon avgreitt allar sínar fýra luttøkur á HM í Istanbul við úrslitum á høgum støði.


text:
Barbara Holm 03.01.2018 (17:23)
Komið heldur til samráðingarborðið
- Tað er meira virðiligt at brúka tíð við samráðingarborðið enn í miðlunum, heldur Kristina Háfoss, sum biður Pedagogfelagið koma aftur til samráðingar.
Í gjár segði Jógvan Philbrow, formaður í Pedagogfelagnum, við in.fo, at als einki samband er millum partarnar og tí kann skiljast, at tað er langt millum partarnar framvegis. Í dag sigur Kristina Háfoss, landsstýriskvinna í Fíggjarmálum, at hon vónar, at partarnir klára at finna eina góða loysn.
- Eg vóni, at Pedagogfelagið heldur vil brúka tíðina við samráðingarborðið. Tað er meira virðiligt enn at brúka alla tíðina í miðlunum. Tí tað er við samráðingarborðið, at loysnir kunnu finnast, sigur landsstýriskvinnan.
Hóast hon einki vil siga um samráðingarnar við Pedagogfelagið, so greiðir hon yvirskipað frá, at Fíggjarmálaráðið heldur seg til ætlanina, sum er ein lønarvøkstur á 5% yvir tvey ár, og sum svarar til tað, sum ”vanligu” sjúkrarøktarfrøðingarnir fingu, sum hon málber seg.
- Eg vóni vit kunnu finna eina góða loysn, men tað krevur eisini, at vónirnar eru settar eftir tí, sum mótparturin klárar at bjóða, sigur landsstýriskvinnan.
Hon vísir eisini á, at hóast ein ætlan er, har landið samlað hevur sett 110 milliónir av til lønarvøkstur yvir tvey ár, so eru tey sinnað at viðgera tey viðurskifti, sum hava týdning fyri hvørt einstakt fakfelag.
- Tey ymisku fakfeløgini hava ymisk ynski. Onkur vil hava hægri endaløn, onkur við hava hægri eftirløn, onkur hægri byrjunarløn. Tað viðgera vit sjálvandi við teimum ymisku fakfeløgunum, sigur Kristina Háfoss, landsstýriskvinna í fíggjarmálum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Marin Eidesgaard
06.09.2014 - 23:40
Lagið er gott á Míttland 2014, og festivalgestirnir sita fyri tað mesta við lítla pallin á økinum og njóta eina føroyska kalda, meðan konsertir hoyrast í bakgrundini.
Alt hevur gingið eftir ætlan úti á Amager Strand bæði í gjár og í dag, men Annika Hoydal, sum skuldi fara á pall kl. 18.00 lokala tíð er ikki komin enn. Hon kemur á skránna aftur seinni í kvøld.
Veðrið í Keypmannahavn er sera gott, tað er stilt, turt og hitin liggur um eini 20 hitastig. Hóast nógv fólk eru á festivaløkinum, so mangla framvegis fleiri gestir, sum óivað koma seinni í kvøld.


text:
Góðu foreldur/avvarandi
Av tí at tað sær út til at fara at regna allan fyrrapartin, velja vit okkum heldur ein annan dag at fara til Havnar.
Vinarliga
Jákup
Hesi boð eru komin úr Mentamálaráðnum:
Til allar fólkaskúlar
Mennandi samstarv í framtíðar skúlanum
Mikudagin 8. nov. 2017 skipa Mentamálaráðið og Nám fyri ráðstevnu fyri øllum lærarum og leiðarum fólkaskúlans. Ráðstevnan verður í Norðurlandahúsinum.
Næmingarnir fáa frí ráðstevnudagin. Heitt verður á allar skúlaleiðarar um at kunna heimini, skúlastýrið og kommununa so skjótt sum til ber, so næmingarnir hava trygg viðurskifti henda dagin, eingin skúlagongd er, og kommunur møguliga kunnu útvega næmingunum í yngstu flokkunum pláss í frítíðarskúlanum ráðstevnudagin.
Endalig skrá fyri ráðstevnuna verður lýst seinni.
…leggið til merkis “Ársætlan 2017/1018”.
Vinarliga
Jákup av Skarði, fyrstilærari
62C22FA2-8DEF-44A7-B223-F752C38944FC
Tá starar kunnu vaska sær á vøllinum er tíðin komin at leggja nýtt asfalt.
Í hampiligum veðri runnu røsku næmingarnir 10,2 km í miðal. Í SSS-renningini á Velbastað (25/9) runnu næmingarnir 9,3 km í miðal.
Til bar eisini at hvíla og verma seg í hølunum hjá Nólsoyar Bjargingarfelag.
Góðu nólsoyingar!
Hósmorgunin 5. okt. 2017 renna vit árligu skúlarenningina – í Nólsoy.
Heitt verður á øll at ansa okkum væl eftir næmingunum.
Vit renna frá kl 8:30 til 11:00 og teinurin er, sum vant, norður um kirkjuna og út Klivar.
Er onkur vaksin, ið hevur hug at vera við, eru tit vælkomin.
Í hesi vikuni (V 40), 2.-6. okt. 2017, syngja vit:
Sálm nr. 541: Nú hvítna tindar
Føroyskur sangur: Eros
Útlendskur sangur: Siyahamba


text:
Í minsta lagi tvey fólk eru særd og løgreglan hevur avbyrgt økið kring tokstøðina Vårby Gård í Stokkhólmi, eftir at ein spreinging hendi fyrr í dag. Tað upplýsir DR.
Tað er ein 60 ára gamal maður og 45 ára gomul kona, ið blivu særd í spreingingini. Tey eru nú bæði flutt á sjúkrahús, og maðurin tykist vera álvarsliga særdur.
Sambært DR eru bumbuteknikarar á veg til økið, at kanna hvussu spreingingin fór fram. Allerhelst er spreingingin ein avleiðing av onkrum slagi av spreingievni. Ikki ber til at siga enn, hvat slag av spreingievni talan er um.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Dionysus segði :
SigmundV segði :Árni Gregersen segði í útvarpinum, at tey høvdu ikki spurt um loyvi at prenta minningarorðini í bók, men av tí at fólk høvdu sent tey inn, hildu tey ikki, at fólk høvdu nakað móti hesum. Eg haldi ikki tað er sjúkligt at geva minningarorð út í bók. Í nógvum førum er tað ikki øðrvísi enn at geva eina ævisøgu út.
Eg dugi heldur ikki at síggja nakað galið við at geva minningarorð út í bók. Men at Dimma gerð tað uttan loyvi, virkar mær rættiliga løgið. Kann eg so eisini geva alt hitt tilfarið, sum hevur staðið í Dimmu, út í bók uttan loyvi?
Tá talan er um rættindi til ein tekst, skal hann so ikki verða registreraður, altso tilmeldaður eitt copyright bureau? Tað, kann eg ikki ímynda mær, at minningarorðini eru.
Men um tey ikki fyrst hava spurt tey, sum hava skrivað, er tað ómoralskt. Tað má vera ein javnbjóðis avtala.
Tað er annars hópin av teksti, sum Dimma fær forerandi, altso onki betalir fyri. Nú, tá ið hesi minningarorðini er komin út, kann Dimma í prinsippinum geva allar møguligar aðrar tekstir út, sum hava staðið í blaðnum, og sum tey ikki hava goldið fyri. Spurningurin er, um tey reelt hava loyvi til tað - altso um tað ikki er onkur lóg um hetta
"Eg eri ikki tann, sum fer av skipinum. So fari eg heldur niður við skipinum." sitat Kaj Leo Johannesen, føroya løgmaður anno 2010


text:
Tveir leikarir hava skriva undir
Í gjár skrivaðu tvier leikarir undir sáttmála fyri komandi kappingarár.
Talan er um 21 ára gamla Sveinur Justinussen og 32 ára gamla Magna Høgnesen.
Sveinur er gøtumaður, og hevur leikt við næstbesta liðinum hjá Víkingi tey seinastu árini, og hevur tí seinastu tíðuna vant og leikt venjingardystir við B68.
Magni Høgnesen er úr Leirvík, men hevur seinastu árini búð í Danmark. Seinasti skrásetti dysturin í Føroyum hjá Magna Høgnesen, er afturi í 2006, og tá leikti hann við LÍF, men nú ger hann comback í Føroyskum fótbólti.
Vit ynskja teimum vælkomnar til B68, og bestu eydnu í komandi kappingarár!
Koyr á B68!


text:
Niels Petersen
16.09.2016 - 21:56
26 ára gamli Gerardo Rodriguez úr Venesuela verður 02. oktober vístur út úr Danmark, tí tað vísir seg, at hann, sum útlendingur undir lestrartíð í Danmark hevur arbeitt í miðal tríggjar tímar meira enn loyvt er um vikuna.
- Eg havi verið tvungin til at arbeiða, fyri at fáa endarnar at hanga saman, men eg havi vist gjørt ein lítlan feil. Straffurin eigur undir øllum umstøðum at vera samsvarandi við feilin sum er gjørdur, men tað haldi eg als ikki at hann er í hesum føri, sigur Gerardo Rodriguez við Ekstra Bladet.
Gerardo Jose Lopez Rodriguez lesur til dagligt á Copenhagen Business School (CBS), og hann er í holt við at gerast kandidatur í handilsmáli og mentan. Hann hevur viðsíðuna av lesnaðinum arbeitt á einum hotelli nakrar tímar um vikuna, og so hevur hann eisini arbeitt fyri fyritøkuna MentorDanmark, har hann millum annað hevur verið lærari hjá FCK leikaranum, Federico Santander. Hann lærdi fótbóltsleikaran at tosa enskt.
Fyri Gerardo Jose Lopez Rodriguez, sum sjálvur betalir fyri sína útbúgving, bústað og allar vanligar útreiðslur, fær tað ógvusligar avleiðingar, um hann verður útvístur úr Danmark.
- Um eg verði útvístur missi eg árið sum eg havi staðið, tí tað hevði samsvarað við, at eg gavst við lesnaðin. Harafturat hevði eg mist mítt arbeiði í Siemens, sum eg veruliga hevði glett meg til. Eisini hevði eg mist allan peningin eg havi brúkt í Venesuela og í Brasil uppá at koma higar at lesa. Eg seldi alt eg átti, fyri at koma til Danmarkar at lesa. Eg veit av, at eg eri ungur og frískur, men kenslan er nú, at mít lív er í knúsi, segði hann fyri Politiken.
Ungi maðurin úr Venesuela metir, at straffurin fyri hansara feil er fullkomuliga yvirdrivin. Tí hann hevur ikki móttikið SU, og hevur tí verið noyddur til at knossa og stríðast, fyri at yvirliva í Danmark.
Uttanríkisráðharrin, Inger Støjberg úr Vinstraflokkinum vísir ikki aftur, at reglurnar kunnu broytast, og hon hevur ætlanir um at fara til verka við hesum alt fyri eitt.
- Eg kann ikki úttala meg um konkreta málið, men generelt vil eg siga, at eg eri opin fyri at endurskoða reglurnar viðvíkjandi útlendingum sum lesa í Danmark, og teirra møguleikum at arbeiða viðsíðuna av. Tað fer at koma eitt uppskot til broytingar, sum fer at gera reglurnar meira smidligar, skrivar Inger Støjberg i eini viðmerking til TV2.


text:
Meðan Yvirfriðingarnevndin nú viðgerð umsókn frá Føroya Náttúru- og Umhvørvisfelag (FNU), sum upprunaliga heitti á lokalu friðingarnevndina um at friða økið á Víkum, verða mótmælisundirskriftir savnaðar inn frá almenninginum.
FNU heitti 19. september 2017 á lokalu friðingarnevndina um at friða økið á Víkum, tí vakra landslagið og staðbundna djóralívið eigur at vera vart frá ídnaði. Svar er komið frá friðingarnevndini, sum metir, at tað ikki ber til at friða økið, har sum alingin skal vera. Umsóknin um friðing er nú farin víðari til Yvirfriðingarnevndina. FNU hevur eisini kært loyvið at ala vesturi á Víkum grundað á, at umhvørvisgóðkenningin fyri Sørvágsfjørð verður brúkt sum grundarlag fyri loyvinum, hóast talan er um tvey ógvuliga ymisk øki.
Meira um innsavningina av mótmælisundiskriftum kann lesast á Facebook-vanganum "Fyri friðing á Víkum" HER, har tað eisini ber til at taka undir við mótmælinum.


text:
Gunnar Streymoy verður Lions-forseti, tá ið Lions Club Tórshavn seinni út á árið fer at hátíðarhalda sín 50 ára stovningardag sum fyrsti Lions Club í Føroyum.
Á seinasta regluliga limafundi var tað undanfarni forsetin, Mortan Poulsen, ið handaði Gunnari forsetaskjalið fyri skeiðið 2016/17.
Mannagongdin er tann, at tað er varaforsetin frá skeiðnum frammanundan, ið tekur við sum forseti og røkir sessin í eitt ár.
Sum nevnt, eru í ár 50 ár liðin, síðani Lions Club Tórshavn var settur á stovn, og tí verður ymiskt gjørt burturúr út á heystið.
Næsta stóra tiltakið hjá Lions Club Tórshavn verður annars sum vanligt listaframsýningin í Müllers Pakkhúsi á ólavsøku.


text:
Katrin Kallsberg, løgtingskvinna fyri Tjóðveldi, gjørdist 50 ár í gjár.
Katrin Kallsberg, løgtingskvinna fyri Tjóðveldi, gjørdist 50 ár í gjár. Dagurin varð hildin saman við vinum og familju. Katrin Kallsberg varð fyrstu ferð vald í Føroya løgting á seinasta løgtingsvali í 2015, og síðan samgongan bleiv skipað sama ár, hevur hon verið formaður í trivnaðarnevndini, umframt at hon hevur verið limir í mentanarnevndini og varalimir í rættarnevndini.
Katrin Kallsberg er útbúgvin serlækni í kvinnusjúkum og burðarhjálp. Hon hevur umframt at starvast í Føroyum, har hon er yvirlækni, eisini starvast í Noregi, har hon var undir útbúgving til serlækna.
Katrin Kallsberg hevur eisini verið forkvinna í javnstøðunevndini, og eru javnstøðumál eisini ímillum hjartamálini hjá Katrini á tingi.
Fjúrtandi ynskir Katrini tillukku við teimum 50 árunum, og vit vóna, at hon hevði ein góðan dag.


text:
Tann 16. novembur frá kl. 9-17 skipar Føroya Fróðskaparfelag fyri ráðstevnu í Klingruni í Norðurlandahúsið Føroya. Ráðstevnan hevur fingið heitið Gransking í Føroyum 2017, og er ætlað øllum teimum teimum, ið takast við gransking her á landi.
Endamálið við ráðstevnuni er, at allir granskarar í Føroyum fáa eitt torg, har høvi verður at greiða hvørjum øðrum frá um tað gransking, sum tey takast við, og at skifta orð um granskingararbeiði sum heild.
Ætlanin er eisini at slóða fyri møgiligum samstarvi millum ymsar fakbólkar, og á henda hátt styrkja og menna granskingina í Føroyum. Hetta vóna vit kann stuðla uppundir til tess, at gransking verður sædd sum eitt týðandi og virðismikið íkast til føroyska samfelagið, sum sostatt eisini kann stuðla menningini av okkara samfelag.
Ráðstevnan er ætlað granskarum, men vit vóna eisini at lesandi og tey leikfólk, sum hava áhuga fyri gransking ynskja at luttaka. Eingin kostnaður er fyri luttøku.
Skráin er ikki kunngjørd enn, men í næstum verður kunngjørt hvør høvuðsrøðarin verður.


text:
André Olsen 03.01.2018 (21:05)
Nýføddi sonurin stríðist fyri lívinum
Tað hevur vakt stóran ans, at miðvallarprofilurin hjá Manchester City, David Silva, einans hevur spælt tveir av teimum seinastu fimm dystunum fyri Manchester City. Men seinnapartin í dag er David Silva komin út við einum tíðindaskrivið, har hann greiðir frá orsøkini.
Orsøkin er, at David Silva í desember gjørdist pápi til ein son, ið var føddur alt ov tíðliga. Drongurin, ið kallast Mateo, stríðist í løtuni fyri lívinum, og tí hevur David Silva raðfest at vera hjá familjuni í sváru tíðini, heldur enn á fótbóltsvøllinum.
Í tíðindaskrivi sum David Silva hevur lagt út á sínar sosialu miðlar í dag, greiðir spanski fótbóltsspælarin frá.
- Orsøkin til at eg ikki havi verið á vøllinum so nógv í seinastuni, er tí at sonur mín, Mateo, var føddur alt ov tíðliga. Í løtuni stríðist hann – við hjálp frá læknum – hvønn dag fyri at yvirliva, og tí havi eg raðfest familjuna. Eg vil tó takka fyri kærleika og tey góðu ynski, eg havi fingið tær seinastu vikurnar. Serliga stóra tøkk skulu mínir liðfelagar, venjari og felag fáa fyri at vera skiljandi yvirfyri okkara støðu, skrivar David Silva.
Venjarin hjá Manchester City, Pep Guardiola, hevur verið úti alment og stuðla avgerðini hjá David Silva, og sigur at David Silva sleppur at vera so leingi vekk, sum hann hevur tørv á tí. Guardiola sigur víðari, at um so liðið fær null stig meðan David Silva er vekk, skal familjan altíð vera tað mest umráðandi.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Danjal av Rana 03.01.2018 (23:05)
Nógvir rúsevnisbrúkarar í rættin
Vit kunnu gera Føroyar púra fríar fyri rúsevni var yvirskriftin á høvuðssøguni í Sosialinum millum jól og nýggjar. Tað var Julian Thomsen, tollari, sum eftirlýsti, at meiri bleiv gjørt við at kanna ferðafólk og post, sum kom til Føroya.
TAKS boðaði fyrst í desembur frá, at tollararnir høvdu lagt hald á 23 kilo av rúsevnum í fjør, sum er fýra ferðir so nógv sum í fyrraárið. Talan er fyri tað mesta um hassj, men sterkari rúsevni verða eisini innflutt í vaksandi mongdum.
Fyrr í dag stóð at lesa á netmiðlunum, at LSD í frímerkjaformi nú er í umferð.
Um kagað verður í rættarlistan fyri komandi tvær vikurnar sæst eisini, at nógvir føroyingar verða tiknir og ákærdir fyri brot á lógina um rúsandi evni.
Næstu vikuna skulu 11 persónar møta í Føroya rætti, ákærdir fyri at nýta ólóglig rúsevni.
Hagtølini hjá løgregluni vísa eisini, at hetta er ein vaksandi trupulleiki. Árini 2008 til 2011 lá talið á brotum á lógina um rúsandi evni um tey 50 brotini um árið, men so fór talið at veksa og í 2015 og 2016 vóru ávikavist 107 og 100 brot skrásett. At talið á rúsevnum, sum hald er lagt á frá 2016 til 2017 ger eisini, at væntandi eru nógv fleiri eisini ákærd í slíkum málum í 2017 enn árini frammanundan.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Í kvøld, Fríggjakvøld 10. des. kl. 21 letur NÁTTARKIRKJAN upp dyrnar í Glyvra kirkju. Náttarkirkjan, ið er ein øðrvísi og eksperimenterandi kirkja, vendir sær til ungdómin, men øll áhugaði eru vælkomin. Á skránni verður lovsangur, tónleikur, sangur við ungdómskórinum á Glyvrum, jólatræ og jólahjørtu, andakt, glowsticks, altargangur og náttcafe.
10.12.2010
Náttarkirkja í Glyvra kirkju
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
22. Mar 2007
Føddur 12. mai 1987 í Senegal Álopsleikari Ongan dyst fyri B68 (pr. 1/1 2008) HAGTØL ...
22. Mar 2007
Føddur 5. januar 1983 í Senegal 180 cm 78 kg Miðvallarleikari Ongan dyst fyri B68 (pr. 1/1 2008) HAGTØL ...
20. Mar 2007
Henda vakra kavamyndin varð tikin á Svangaskarði seinnapartin í dag. Hetta eru hugnaligar myndir, men ikki tá hugsa verður um, at føroyska landsliðið eftir ætlan leygardagin skal spæla EM undandyst móti Ukreina á grasinum sum í hesum døgum ikki er lætt...
19. Mar 2007
Yvirlit yvir bestu úrslitini hjá B68 í lands- og steypakappingum.
16. Mar 2007
Skráin fyri landskappingina í 1. deild hjá monnum er nú løgd. Seks tey fyrstu umførini bjóða uppá tey 5 liðini, ið vit skulu kappast við um uppflyting í Formula-deildina. "Hevnd" ímóti TB fyri steypakappingina er tann síðsti av hesum. Aftaná dystin...
15. Mar 2007
Onnur venjingin hjá U-17 landsliðnum í ár verður á Svangaskarði sunnudagin 18. mars kl. 14. Venjararnir Pætur S. Clementsen og Finn Johannesen hava boðsent 32 leikarum til venjingina, teirra millum tveir B68-arar. Leikararnir eru: AB: Alex Mellemgaard, Filip Jacobsen B36:...
15. Mar 2007
Unglingaliðið hjá okkum spældi í gjákvøldið dyst í fyrsta umfari av kappingini um Thomas Dam Co. steypið, sum er steypakappingin hjá unglingum. Dysturin var á Svangaskarði og mótstøðuliðið var EB/Streymur, sum hesi seinastu árini mestsum á hvørjum árið hevur verið millum tey allarfrægastu...
13. Mar 2007
Venjingadystur var í dag millum dreingir og smádreingir hjá B68. Spælt var ein hálvan tíma hvønn vegin og úrslitið var 6-0 til dreingjaliðið, eftir at støðan í hálvleikinum var 0-0! Nakað av vindi var, og tað hevði rættiliga nógva ávirkan á...


text:
Ummæli í Dimmalætting 23. desember 2008.
Endurgivið við loyvi høvundsins.
21 høvundar og 14 føroyingar eru við í Vencli nr. 5. 15 við Randi. Vit kenna teir flestu uttan Anniku Skaalum, Vagn Streymoy og Katrin Reinert, og vit fara at nýta høvið at ynskja teimum vælkomnum inn í offentligheitsins ljós og góðan byr á skaldahavi, saman við okkum øllum. Tað, tey yrkja og skriva, er bara heilt gott. Haraftrat síggja vit ein høvund av eldra ættarliðnum bróta upp úr nýggjum og endurnýggja seg sjálvan.
Undanfarni Vencil var fyri debutantar, og hesa ferð eru fleiri yngri høvundar við. Miðalaldurin meti eg at vera um 45 ár. Tað er í yngra lagi, tá havt verður í huga, at høvundar eldri enn 50 ár plaga at vera mest umboðaðir í tíðarritum.
Annika Skaalum er sera talentríkur høvundur. Søga hennara kann lesast sum ein atfinning at hesum at yvirfóðra kelidjórunum hjá sær. Hetta er kanska sera viðkomandi nú tað er jól og nógvar ommur stappa sjokolatu í kjaftin á hundunum hjá sær, so teir skjótt fara at doyggja í fiti – fáa hjartaslag og doyggja ein ræðuligan deyða, pínast í hel.
Men fyrst og fremst er søgan hjá Anniku sniðfundig. Man heldur ordiliga, at tað er maður hennara, og so er tað bara hundurin. Spurningurin er, hvar skaldskaparvirðið hjá hasi søguni er? Eg haldi ikki tað er í innihaldinum ella hugskotinum, men harafturímóti í stíli og orðavali. Vit kunnu tí kalla Anniku ein akademiskan rithøvund – við hesum meini eg, at fær hon okkurt evni serverað, dugir hon at skriva eina geniala søgu um tað, men kanska er tað truplari hjá henni sjálv at finna upp á okkurt hugskot. Nú skal eg sjálvandi ikki ákæra Anniku fyri at vera fantasileysa, men tað hevur tíverri víst seg, at flestu rithøvundar, sum líkjast henni, hava verið tað. Í øllum førum teir, sum eg havi lisið. Og eg havi lisið nokkso nógvar. Men eg ætli mær at fara at lesa meir hjá henni og hopa eg fari skeivur.
Hanus skiftir stíl
Søgan hjá Hanusi Kamban er sera forvitnislig og øðrvísi frá hansara vanligu. Eg havi fyrr sagt Hanus duga betur at yrkja enn at skriva søgur, men nú noyðist eg at broyta meining. Fyrr hevur hann mest skrivað realistiskan skaldskap – eg hugsi her um savnið Pílagrímar. Men síðani Pílagrímar komu út, hevur Hanus týtt Kafka – Riddarin Grøni hevur nógv av Kafka yvir sær. Sami eirindaleysi absurditetur, um enn í miðaldarhami. Kafka var ikki so nógv hetta við miðøldini – heldur kann sigast, at tekstir hansara eru ár 1900 í gágguskel. Søgan hjá Hanusi minnir meg um okkurt ímillum Kafka og Syr Gawain And The Green Knight, sum er eitt miðaldarkvæði um ein riddara, sum missir høvdið og kemur gangandi við tí undir arminum inn í eitt brúdleyp. Ein absurd søgn. Eisini minnir hon um onkrar indianskar sagnir, sum eg havi lisið. Indianskar sagnir eru heilt løgnar – ein vavgreytur av djórum, fólkum og náttúru. Eg haldi Hanus duga stak væl hetta slagið og hopi at sleppa at lesa fleiri grønar riddarar frá hansara hond.
Debutantar og gamlir hvalir
Tað er altíð stuttligt at lesa ungar høvdunar. Maðurin við tí egna navninum Ludvík Breckmann hevur skrivað eina søgu um eitt ríkt reyvarhol og rættvísið, sum til endans fær fastatøkur á viðkomandi. Ein ríkur maður situr í lenistólinum og hugnar sær – drekkur cognac osfr. – og konan kemur inn við tí, og hon hevur blátt eyga, og maðurin hugsar: “nú hevur hon aftur smekkað seg í”, men lesarin veit beinanvegin, at her hava vit ein konubukara, sum avnoktar alt fyri sær sjálvum.
Tað er ofta so, at tá ein sendir inn, verður okkurt broytt, og soleiðis er tað eisini her – hon átti at endað á nógv sterkari hátt. Spell, tí Ludvík er gávuríkur høvundur. Tó kemur eitt savn skjótt út hjá honum. Tað gleða vit okkum til.
Eg haldi, at tær tríggjar yrkingarnar hjá Agnari Artúvertin eru óluksáliga góðar. Kjaft ikki, tann maðurin er gávuríkur alíkavæl. Og hann hevur so sexut yvirskegg eisini…
Yrkingin Onkur etur ein ís hjá Kim Simonsen er ein tann besta formleysa yrkingin eg havi lisið á føroyskum. Fyrstu ferð eg sá handan stílin nýttan var í Tað Nýggja Atlantis hjá áðurnevnda Hanusi Kamban, í týðing hans av eini søgu hjá Ursulu LeGuin. Men Kim brúkar eftir mínari meining hesa snildina við vanligari yrking og so “viðmerkisyrking” við skákskrift nógv betur enn Ursula. Ein sterk yrking, sum inniheldur megindrøgini í poetikkini hjá Kim, nevniliga grátandi útlegdina, vónleysa alkoholrúsin og ta ógvusligu kenslukreppuna.
Yrkingin hjá Alexandur Kristiansen er hampiliga góð. Eg veit ikki, hví hann ikki hevur fleiri við. Yrkingin hjá Vagni Streymoy er sera áhugaverd, tó kanska eitt sindur ov stuttar reglur, sum mestur er komið av tí, at hann roynir at spæla “skald” – tá er ofta lætt at gera ov nógv av. Hatta gera øll, tá tey byrja. Yrkingin er uppbygd av mótsetningum, og tað riggar stundum væl, og so hevur hann neyðuga íslettið av heimsskaldskapi (Rosinante). Her hava vit ein mann, sum eftir at hava verið í kríggi fellur sínar lívsroyndir niður á pappír sum yrking. Enn er hvørki poetikkur ella tamarhald á tí at flyta tankar yvir í eina yrking. Men persónligur stílur er í ovmát. Hitt fer at koma seinni.
Eitt av óhepnu ískoytunum í Vencli hesaferð er søgan hjá Kjartan Hansen. Eg blívi við at halda, at Kjartan dugir betur at yrkja enn at skriva, og soleiðis er eisini hesa ferð. Søgan hjá honum er ov illa gjøgnumarbeitt gleps eftir kristindóminum – ella kanska trúgv sum heild. Ein vánaligur metaforur, sum hongur í leysari luft. Og so minnir hon ov nógv um søguna hjá H.G. Wells, A Vision of Judgment.
Yrkingin hjá Tóroddi Poulsen er ein av teimum góðu í Vencli, hóast reglurnar eru óneyðuga stuttar. Veðurskjøl, sum hon eitur, er ein greið sálarlýsing av frásøgupersóninum, sum tykist vera ein maður við ymsum ringum í skjáttuni. Ikki man vera tespiligt at vera bangin fyri einum seyðarhøvdi og er skálkaskjól fyri einum djypri ótta. Eg eri sjálvur sera hugtikin av ótta og havi granskað hann, og eg haldi meg skilja, hvat Tóroddur vil siga við yrkingini. Onnur tekin um ótta í yrkingini hjá Tóroddi er vindurin, sum blæsur og verður koyrdur í eitt súltutoysglas. Í stuttsøguni hjá mær “Hví kvinnan leyp á sjógv” (sum stóð í Skáa í sera styttum líki februar-apríl 2007) fáist eg við nøkulunda tað sama sum Tóroddur, og mannagongdin er nøkulunda tann sama.
Tann fyrra yrkingin hjá Katrin Reinert er góð – tamarhald er á orðunum og stílinum – men við teirri seinnu er Katrin í so lætt sloppin. Hon burdi ikki verið við.
Nógvar umsetingar
Eg skal ikki viðmerkja týðingarnar hjá Heðini Klein av Paul Celan, uttan at siga, at “…hann, sum/við blýkúlu rakar…” ikki rímar, sum upprunaliga. Eg havi sjálvur týtt deyðsfukuna, og har fekk eg tað at ríma. Í upprunatekstinum ljóðar tað: “der Tod ist ein Meister aus Deutschland sein Auge ist Blau/er trifft dich mit bleierner Kugel er trifft dich genau”. Men frálíku týðingar Heðins bøta fyri hesum óríminum. Eg havi bara hetta her við, at alt skal ríma – og serliga tá tað rímar í upprunatekstinum.
Samanumtikið kann sigast, at nógvar góðar yrkingar eru við í Vencli, og vit síggja eitt nýtt rák í føroyskari yrking. Tað er sum føroyskar bókmentir í hesum nummarinum hava fingið málið fyri seg aftur. Tað eru eisini bæði góðar og vánaligar søgur við. So aftur nú kláraði Vencil at liva upp til sítt góða umdømi.
Agnar Artúvertin


text:
Dárskapurin og vit
25.07.2017 - 09:06 - Kelda: kmf.fo
Tí at, brøður, lítið at kallan tykkara, at tit eru ikki mangir vísir eftir holdinum, ikki mangir máttugir, ikki mangir hábornir; men tað, sum heimurin heldur dárskap, valdi Guð sær út fyri at gera hinar vísu til skammar; og tað, sum heimurin heldur veikt, valdi Guð sær út fyri at gera hinar sterku til skammar; og tað, sum heimurin heldur ringt, og tað, sum vanvirt er, valdi Guð sær út, og tað, sum einki er, fyri at gera tað til einkis, sum er, til tess at ikki skal nakað hold rósa sær fyri Guði. Men honum er tað at takka, at tit eru í Kristi Jesusi, sum er vorðin okkum vísdómur frá Guði og rættvísi og halgan og endurloysing, fyri at, soleiðis sum skrivað stendur: »Tann, sum rósar sær, rósi sær í Harranum.«
1. Kor. 1,26-31.
Orðið um krossin, sjálvt evangeliið, er dárskapurin fyri hendan heim. Men vit sum trúgva, vit eru eisini dárskapur. Vit eru býtt, dárar. I heimsins eygum spilla vit tíðina við at ganga á møti, biðja, lesa í bíbliuni og geva til Guds ríkis arbeiði. Vit hava onnur virðir og eitt annað mál her í lívinum, enn tað, sum heimurin roknar fyri nakað. Vit skulu sostatt heldur ikki meta okkara arbeiði út frá, hvussu heimurin metir tað. Í Opb. 3,1-6 kunnu vit lesa um samkomuna í Sardes. Jesus sigur um hesa samkomuna: "Tú eitist at liva, men ert deyður." Heimurin heldur, at her er ein livandi samkoma. Her er lív í og her er gott at vera. Meta vit hesa samkomu út frá heimsins eygum, so sær alt gott og sterkt út. Hetta er nakað flott og hugtakandi. Men Jesus kallar samkomuna deyða. Tað, sum samkoman byggir á, skal brennast upp á dómadegi.
Hvør er vegurin fram hjá hesi samkomu? Jú, tað er vegurin aftur. Minst til, hvussu tú tókst ímóti og hoyrdi (3,3) sigur Jesus við hesa samkomu. Vend aftur til Orðið. Vend aftur til dárskapin. Vend aftur til ta einastu grund, ið byggjast skal á, Orðið um krossin, evangeliið um Jesus Kristus. Tað er einasta kraft, sum kann skapa lív av deyðum. Samkoman er deyð, men Guds orð kann gera hana livandi aftur.
Í Opb. 3,7-13 møta vit samkomuna í Filadelfia. Hetta er ein samkoma, sum hevur lítlan mátt (v. 8). Hendan samkoman sær ikki út av nøkrum í heimsins eygum. Kanska bert fá fólk koma í samkomuni. Kanska dugir ongin at spæla til felagssangin. Kanska hava tey ikki upplivað nakra veking leingi? Men hóast heimurin metir hesa samkomu sum veika og neyðarsliga, so livir hon. Tey hava varðveitt Guds orð og ikki avnoktað Jesu navn. Tey hava tolin livað við áliti á Guds orð, hóast tey ikki hava sæð veldigar vekingar ella aðra sjónliga frukt.
Og enn meira hugvekjandi er tað, at samkoman, sum sýnist veik, verður ámint um at halda fast. Eg komi skjótt; halt tí fast, sum tú hevur, fyri at eingin skal taka krúnu tína! (v. 11) Jesus sigur ikki, at tey mugu taka seg sama og gera meir fyri at fáa fólk at koma. Tey skulu ikki gera samkomuna meir innbjóðandi fyri heimin ella seta stór tiltøk í verk, fyri at lokka fólk til at koma. Nei, tey vera ámint um at gera tað, sum tey frammanundan gera. Tey skulu halda fast við Orðið. Halda fast við tað, sum sýnist veikt, men sum er Guds kraft til frelsu.
At enda vil eg spyrja teg, hvat tú hugsar um framtíðina hjá tíni samkomu. Vit kunnu byggja samkomur, sum tykjast stórar og góðar í heimsins eygum. Samkomur har nógv fólk koma, men har tað ikki verður talað um synd ella Guds vreiði – tí tað dámar fólki ikki, og tey tíma ikki at koma, um hetta verður borið fram. Byggja vit samkomur har undirhaldsvirðið hevur størri týdning enn sannleiksvirðið?
Vit kunnu eisini byggja okkara samkomur á Guds orð. Gera vit tað, so er tað upp til Gud, hvør ávøkstur av okkara arbeiði verður. Tá er eingin serligur máti at fáa fólk at koma. Tá hava vit bert álit á, at Guds orð er livandi og ger sín gerning, sum Gud vil. Nær, hvar og hvussu Gud vil. Tá hava vit onki at rósa okkum av annað enn krossinum. Tá er Kristus okkara vísdómur. Ein vísdómurin sum er dárskapur í hesum heimi. Má Gud hjálpa okkum at vera dárar í hesum heimi, so heimurin má síggja, at Kristus Jesus er vorðin okkum vísdómur frá Guði og rættvísi og halgan og endurloysing.
Silas Olofson


text:
Vælkomin!
Vælkomin á heimasíðuna hjá ÁTS.ÁTS varð stovnað í 2003, og er í dag ein fyritøka við 10 fólkum. Fyri at síggja hvat vit hava gjørt higartil, og hvørjir vit eru, eru tit vælkomin at hyggja runt á síðuni.
Gjørd arbeiði
Umvæling av Tinganesi
Summarið 2009 umbað Landsverk eina umvæling av klædningi og takið á Skansapakkhúsi og Salinum úti í Tinganesi. Varðveiting av søguligum byggitilfari, var eisini partur av arbeiðnum. Arbeðið fór fram allan veturin 09/10, og bygningarnir stóðu klárir tá Drotningin vitjaði summarið eftir.les meir
Okkara bústaður
ÁTS Sp/f
á Fløtum 14
FO-180 Kaldbak
Føroyar
tel: 21 75 46
e-mail: ats@ats.fo
tænastur
- Alt vanligt byggiarbeiði.
- Alt vanligt anlegsarbeiði.
- Ymiskt tekniarbeiði.


text:
Tuesday, January 15, 2013
Komið øll við!
Eg havi í dag havt til dagdvølju at lesa ymiskt á netinum í staðin fyri at gera nakað skilagott sum til dømis at skriva ein ordiligan blogg. Eg sat leingi við listasektiónini hjá Huffington Post sum millum annað er sett saman av eini rúgvu av tilvísingum til bloggar og tað er eitt fínt hugskot, kundi eisini verið tað her á landi, har tað mesta av mentanartilfarinum er at finna á ymiskum bloggum. Umframt at lesa eina rúgvu av góðum greinum um list, var so nógv annað, sum kundi verið óføra góð hugskot heima hjá okkum, m.a. ein grein um týdningin av stórum listarligum samstarvi og um alstóra árinið, sum tílíkt samstarv kann hava. Har var ein bloggur um, hvussu inspirerandi list og mentan kunnu vera fyri smádreingir, teir, sum kanska ikki halda, at fótbóltur er Gud og har var ein annar bloggur um, hvussu gomul menniskju hava serliga væl menta skapanarkraft, sum tey megna at sameina við teirra vísdóm. Ein bloggur var um feministiska megi í list, og har var enntá ein bloggur um týdningin, sum øl hevur fyri poesi. Altso eitt sindur av hvørjum. Listin gevur meining fyri flokkin, fyri børn og gomul, fyri feministar og øldrekkarar, tað er bara at fara í gongd við eina rúgvu av verkætlanum, sum kunnu vísa okkara politikarum, hvussu lívsneyðug listin er. Tað er líka við at mann blívur í góðum lag av at uppafturfríska hesa vitan, og í dag fari eg til Klaksvíkar, har úrmælingalistin verður heiðrað. Komið við til Klaksvíkar børn og gomul fólk, feministar og øldrekkarar (eisini tey, sum drekka Okkara), so kunnu vit práta og fara til verka.
Posted by Listin at 9:48 AM
Labels: IS


text:
At avgerðin hjá hagapørtunum í Mykinesi at taka gjald fyri at fólk skulu sleppa út í Hólmin, skal vera ein pengamaskina hjá ávísum fólkum í Havn, harmar hagastýrisformonnunum at hoyra. Peningurin, sum kemur inn, fer í ein grunn, sum skal lata stuðul til millum annað átøk, ið verja fugla- og djóralívið í oynni.
Nógv rok hevur staðist av, at Hagapartarnir í Mykinesi hava tikið avgerð um, at tað skal kosta at sleppa út í Hólmin. Málið er enntá komið upp á hæstu politisku rók, og sjálvt løgmaður hevur verið frammi og sagt, at hann er ímóti, at einstakar bygdir seta gjald á fyri at fólk skulu sleppa at ganga í haganum.
Hagastýrisformennirnir í Mykinesi vera av summum skírdir at vera pengagrískir, og við hesum átaki at vilja fylla egnar lummar, men hendan fatan er fullkomiliga skeiv, siga teir.
- Tað harmar okkum, at fólk ikki hava fingið við, at talan er um eitt átak, sum ikki skal ríka okkum, tí ætlanin er við heilt greiðum reglum at verja um oynna og serliga fuglin, sigur Eddie Lauritsen, hagastýrisformaður.
Eddie Lauritsen leggur tó afturat, at endar tað við, at ein serlig lóg verður gjørd, sum forðar fyri, at skipanin, ið er sett í verk í Mykinesi, kann lata seg gera í praksis, so fara hagapartarnir í Mykinesi sjálvsagt at akta, men tað vildi verið synd, tí ætlanin í Mykinesi er neyðug fyri at verja oynna, sigur hann.
Lesið meira í blaðnum.


text:
Enska heiti: Skipper
Lestrartíð: 1 1/2 ár. Lestrartíðin hjá aspirantum er 2 ár
Umsóknarfreist: 1. juni og 22. desember í Tórshavn og juni í Klaksvík
Skúlabyrjan: august og januar á Vinnuháskúlanum og august á Sjónámi
Útbúgvingarstovnur: Vinnuháskúlin,Sjónám
Útbúgvingarstaður: Tórshavn,Klaksvík
Umsóknarblað: http://www.vh.fo/upload/pdf/Umsknarbla%202018.pdf og http://tilmelding.fo/registration_step1.php?e=8bc0fd86a5826153d05ab7a09ec322a1
Sum skipari hevur tú evsta myndugleika umborð og hevur m.a. ábyrgdina av at tryggja, at arbeiðsgongdir og skipsrakstur verða framd sambært lóggávu. Tú hevur eisini ábyrgd av arbeiðsumhvørvi og trygdarviðurskiftum umborð, og at skipið kemur trygt fram í reinum havumhvørvi.
Treytirnar fyri upptøku eru annaðhvørt:
● Fráfaringarroynd fólkaskúlans 9. ella 10. flokk ella líknandi, við próvtalinum 6 (02 eftir nýggja próvtalsstiganum) í føroyskum, donskum, enskum, alisfrøði, evnafrøði og støddfrøði og 18 mánaða siglingartíð til samans við skipum yvir 20 BT. Hevur tú tikið grundskeið í útbúgving til skipsatstøðara (1/2 ár), so krevst 9 mánaðar siglingartíð við skipum yvir 20 BT.
● Farið er undir aspirantskipan, har til ber at koma inn á skiparaútbúgvingina við ongari siglingartíð frammanundan. Hesi lesandi fáa neyðugu siglingartíð, 12 mánaðir, meðan lisið verður til skipara. Skúlin leggur til rættis teirra sigling við skipum, sum skúlin hevur avtalu við. Eftir lokið skiparaprógv hevur tú eisini neyðugu siglingartíðina.
Harafturat krevst í báðum førum góðkend sjón- og hoyriroynd (bláabók), sum er undir 2 ár.
Aspirantar verða bert upptiknir á Vinnuháskúlanum í Tórshavn.
At vera stýrimaður og skipari á øllum støddum av fiskiskipum. Eisini gevur skiparaprógv rætt til at vera skipari á handilsskipum upp til 3000 BT og annars stýrimaður á øllum handilsskipum.
Eftir lokna skiparaútbúgving kann verða hildið fram at lesa til skipsførara, ið tekur 1½ ár.
ella til umsokn@vh.fo
Umsóknarfreistin er 1. juni til at byrja í august og 15. desember til at byrja í januar.
Tikið verður inn eftir tí raðfylgju, sum umsóknirnar koma inn, treytað av, at umsóknirnar lúka upptøkukrøvini og at pláss er.
Vinnuháskúlin kann ikki veita lesandi innivist, men vit kunnu vísa til fylgjandi stovnar, sum kunnu útvega innivist.
Sjónám – www.sjonam.fo
Vinnuháskúlin – www.vh.fo


text:
Lansing
Lansing er høvuðsstaður í lutstatinum Michigan í USA. Í 2010 var fólkatalið í býnum 114.297, tað ger býin til sættstørsta býin í Michigan. Um forstaðir vera taldir við er fólkatalið í Lansing stórbýarøki 464.036. Í tí kombineraða hagtalsøkinum hjá Michigan (Combined Statistical Area), har Shiawassee County verður talt við, var fólkatalið 534.684 í 2010. Lansing er tann einasti býurin av teimum 47 høvuðsstaðunum sum liggja í landslutum (counties), ið ikki hevur sæti hjá county-umsitingini.


text:
Í summarfrítíðini havi eg endurlisið yrkingasavnið Some Thing Black eftir franska yrkjaran Jacques Roubaud. Kendi amerikanski yrkjarin Rosmarie Waldrop hevur týtt savnið úr fronskum.
Kona Roubaud, Alix Cleo, var fotografur. Á seinastu blaðsíðunum í savninum, eru fotomyndir, sum Alix Cleo hevur tikið.
Jacque Roubaud er førddur í 1932. Hann er franskur yrkjari og støddfrøðingur. Hann hoyrir til franska bókmentabólkin Oulipo (Ovroir de littérature potentielle, sum merkir á leið hetta: verkstaður fyri hugsandi/møguligar bókmentir). Hesin bólkur hevði sína stórtíð í 60 og 70 árunum, men hann er til enn. Aðrir limir í bólkinum hava verið: Raymond Queneau, Italo Calvino og George Peréc.
Sjálvur upplivdi eg Roubaud á Sorbonne í 2000, har hann las upp saman við yngri limum í Oulipo. Ikki skilji eg franskt, men upplivingin og hansara lívligi upplestur var ótrúligur at síggja.
Some Thing Black er eitt stórfingið, moderna savn, har kærleikin til konuna, ið doyði av krabbameini, verður lýstur í øllum hugsandi støðum og brigdum. Savnið er býtt sundur í níggju partar, har hvør partur er ein leið fram móti deyðanum hjá konuni. Yrkingarnar eru inniligar, og Roubaud lýsir ein eins inniligan kærleika til konu sína. Eisini eru yrkingar, ið lýsa, hvønn leiklut vinir hava á lívsleiðini, hvussu ljóð og litir geva lívinum innihald og hvussu vitan gevur lívinum meining og møguleika at orðbera seg. Yrkingarnar bera brá av, at vit hava við ein lærdan mann at gera. Tær eru tekniskar og støddfrøðiligar og fáast við málið á ein hátt, sum ikki er heilt vanligur. Teknlæran skínur gjøgnum hvørja yrking og svart er teknið fyri alt tað, sum hvørvur. Her verður sipað til Wittgenstein og fatanarheimspeki og viðgjørt gjøgnum orðini frá Roubaud.
Eg fari her at endurgeva eina yrking úr savninum á enskum:
Light, for example
Light, for example. black.
Panes.
Closed mouth. opens to the tongue.
Windows. chalked in rows.
Breast. farther down. the hand approaches. enters.
Spreads.
Parted lips. on knees.
A lamp, there. wet.
The eye overflowes.
OMR


text:
Faroe Islands Translate tænastan hjá Atlantic Airways og Visit Faroe Islands hevur verið so mikið væl umtókt, at tørvur er á fleiri umsetarum.
Filmarnir á síðuni eru spældir fleiri enn 500.000 ferðir, og higartil eru umleið 12.000 filmar framleiddir til fólk úr 142 ymiskum londum síðani átakið byrjaði fyri fimm døgum síðani. Fólk úr øllum heiminum halda fram við at biðja um týðingar, og tí er brúk fyri fleiri umsetarum.
Atlantic Airways og Visit Faroe Islands biðja tí føroyingar um hjálp.
Tað er sera lætt og ómakaleyst. Tað krevur einans, at tú eigur eina snildfon, ert í øllum førum 13 ára gamal/gomul, og at tú játtar at taka tríggjar vaktir á fýra tímar hvør. Sum samsýning fært tú eitt gávukort frá Atlantic Airways á 2.000,-.
Guðrið Højgaard, stjóri í Visit Faroe Islands, fegnast um stóru undirtøkuna fyri átakið.
“Hetta er ein gyltur møguleiki at vera við til at marknaðarføra Føroyar sum ferðamál og vónandi at fáa føroyska málið á Google Translate. Vónandi taka føroyingar væl ímóti hesum,” sigur Guðrið.
Melda til við at senda teldupost til info@visitfaroeislands.com. Freistin at melda til er mikumorgunin, 11. oktober kl. 8.


text:
Ferðafólk úr Kina, sum vitja Keypmannahavn, hava keypt stórar nøgdir av eftirgjørdari mjólk til pinkubørn inn undir seg – so nógv, at summir handlar hava sett avmarkingar fyri, hvussu nógv hvørt einstakt viðskiftafólk kann keypa.
Hetta skrivar Reuters.com fríggjadagin.
Stóri kinverski áhugin kemst av, at fleiri matvørugølur hava verið í Kina seinastu árini. Tann størsta var í 2008, tá seks pinkubørn doyðu eftir at hava fingið eftirgjørda mjólk við eiturevninum melamin í. Tað verður vanliga brúkt til at gera plastikk.
Aðrar meira vanligar vørur hava eisini stóran áhuga í Kina. Arla Foods sigur, at teirra útflutningur til Kina er nærum tvífaldaður hetta seinasta árið.
Mjólkapulvur og haldfør mjólk standa fyri tí mesta av útflutninginum hjá Arla Foods til Kina, men eftirgjørda mjólkin til pinkubørn er eisini vorðin vælumtókt hjá kinverskum brúkarum, sigur Peder Tuborgh, forstjóri í Arla Foods, við Reuters.
– Vit hava nú ein marknað fyri vistfrøðiliga eftirgjørda mjólk til pinkubørn, sum als ikki var til fyri tveimum árum síðani, sigur Peder Tuborgh.
Í oktober mánaði gjørdi stóri gravgangurin, at handilsketan Coop setti eina avmarking, so hvørt viðskiftafólk ikki kundi keypa meira enn sjey kilo, sum svarar til 12 blikk, av eftirgjørdari mjólk til pinkubørn. Tá vóru dømi um kinversk ferðafólk, sum snøgt sagt høvdu tømt hillarnar og í summum førum keypt meir enn 40 kilo av hesi mjólkini.
Vistfrøðiliga mjólkin til pinkubørn hjá Arla kann seljast fyri millum tríggjar og fýra ferðir so nógv í Kina sum í Danmark.
Ikki bara í Danmark, men aðrastaðni við hava fyritøkur, sum gera mjólkavørur, merkt ein vaksandi eftirspurning úr Kina. Til dømis hevur franska fyritøkan Danone boðað frá, at teirra søla av eftirgjørdari pinkubarnamjólk í Kina vaks nógv í triðja ársfjórðingi. Og í Avstralia og Ný Sælandi hava tey eisini merkt økta kinverska eftirspurningin.
Kelda: Reuters


text:
27. sep 2007, 16:09
Mynd: Børn við breki eiga ikki at verða sett í serligan skúla, men sleppa at ganga í skúla saman við øllum øðrum børnum, halda foreldur at brekaðum børnum í Runavíkar kommunu
Foreldur at børnum í serflokkum í Søldarfirði hava heitt á býráðið í Runavík um at lata hesi børnini sleppa at ganga í skúla í Glyvra skúla saman við øðrum børnum
Tilsamans snýr hetta seg um tveir serflokkar við átta børnum, sum eru fødd við ymsum brekum. Tey flestu eru rørslutarnaði og deyv ella blind, meðan eitt hevur Down Syndrom. Trý børn hava autismu, men hesi ganga í Lamba skúla.
Nú nýggjur og stórur skúli verður bygdur í Runavík, óttast foreldrini at teimum brekaðu børnunum, at hesi gerast tapararnir.
Áheitanin frá foreldrunum um ikki at gera serskúla, sum er stílað til allar býráðslimirnar í Runavíkar kommunu, kemur fyri á býráðsfundi í kvøld.
© Kári Mikkelsen - Sosialurin